11Quia jo' ¿chiuu waa na cala'no̱o̱ⁿ'a na luaa' waa? ¿Aa ñe'catsona' na ticjaañjoom' l'a nn'aⁿ judíos, jo' cha wjaachuuna' joona na nntsuundyena? Jeeⁿ nchii jo'. Nc'e na jla'tjo̱o̱ndyena na tîcala'yu'na ñ'eⁿ Ty'o̱o̱ts'om, jo' chii tju'naaⁿñeyuuna' na nlui'n'maaⁿndye nt'omcheⁿ nn'aⁿ na tachii judíos. Tuii na luaa' cha mati catseiqueeⁿna' n'omna na nla'xmaⁿna cha'na nn'aⁿ na cwiluiindye cwentaa' Ty'o̱o̱ts'om.
Romanos 11:11
One App.
815 Languages.


1Sa̱a̱ 'u je', ñ'oom na mañequiaa', ñequii'cheⁿ catseijomna' ñequio ñ'oom na jeeⁿ xcwe na cwit'mo̱o̱ⁿyâ cantyja 'naaⁿ' Ty'o̱o̱ts'om. 2Naⁿnom na tquiendye, ca'mo̱ⁿ' nda̱a̱na na c'omna na xcwe cwil'ana, c'omna na macanda̱ ñ'oom ya nquiu nn'aⁿ cantyja 'naaⁿna, nn'aⁿ na xcwe m'aⁿ na cwila'yu'ya n'om, m'aⁿna na jnda nquiuna nc'iaana na cwila'yu', ndo' na cwila'quii n'omna nawi' na cwiwinomna. 3Nda̱a̱ yolcu na tquiendye, catsu' na cal'ana yuu na matseit'maaⁿ'ñena' Ty'o̱o̱ts'om. Tala'neiⁿna cantu nacjoo ntyjelcuna, meiⁿ nchii na cwicandyeena. Calaxmaⁿna cwii na ma'mo̱ⁿna' nda̱a̱ nt'omcheⁿ, 4cat'mo̱o̱ⁿna nda̱a̱ ntyjelcuna na titquiendye na c'om na wi' n'om s'aa ñ'eⁿ nda, 5ndo' cal'a cheⁿnquieena xjeⁿ cantyja 'naaⁿna, na lju' m'aⁿna jo nnom Ty'o̱o̱ts'om, ya cwitei'x'eena l'aana, ya nn'aⁿndyena ñequio cha'tso, na cwila'canda̱a̱'ndyena jo nda̱a̱ s'aana, cha cantyja 'naaⁿna tala'neiⁿ nn'aⁿ ñ'oomwi' nacjoo' ñ'oom' Ty'o̱o̱ts'om. 6Nda̱a̱ naⁿnom na titquiendye catsu' na cal'a cheⁿnquieena xjeⁿ cantyja 'naaⁿna, 7ndo' 'u cha'tso cantyja 'naⁿ', catseixmaⁿ' cwii na ma'mo̱ⁿna' nda̱a̱na chiuu na c'omna ee na xcwe na wja'm'aaⁿ'. Catsa' naljo' ñequio na xcwee' ts'om', 8xcwe catseineiⁿ' cha xonquiaana' na nlue nn'aⁿ na tiyuu' ñ'oom na matsei'neiⁿ'. Ee naljo' nn'aⁿ na ñe'c'oo nacjooya nntseijnaaⁿ'na' joona, xocanda̱a̱ nliuna ñ'oomwi' na nluena nacjooya. 9Nda̱a̱ nn'aⁿ na cwindye'ntjomtyeⁿ, catsu' na catuee'ndyecjena nda̱a̱ patrom 'naaⁿna. Cala'canda̱na na nncjaawee' nquiu patrom 'naaⁿna joona meiⁿ nchii nnc'oot'o̱o̱na ljo' cwilue naⁿ'ñeeⁿ. 10Meiⁿ tinty'ueena, cat'mo̱o̱ⁿna na cwila'canda̱a̱na nda̱a̱ naⁿ'ñeeⁿ, cha cantyja 'naaⁿna nleitquioo' na jeeⁿ neiⁿncoo' tseixmaⁿ ñ'oom naya 'naaⁿ' nquii Ty'o̱o̱ts'om na macwji'n'maaⁿñê jaa. 11Ee juu naya na matseixmaⁿ Ty'o̱o̱ts'om na cantyja 'naaⁿ' jo' cwicalui'n'maaⁿndye nn'aⁿ cwiwitquioo'na' nda̱a̱ cha'tso nn'aⁿ, 12juu naya'ñeeⁿ ma'mo̱ⁿna' nda̱a̱ya na catjei'ndyo̱ cantyja 'naaⁿ cha'tso natia laxmaⁿ, ñequio cha'tso na queeⁿ n'om seii'a, na qua̱ⁿ cheⁿncjo̱o̱ xjeⁿ cha nnc'o̱o̱ⁿya quii'ntaaⁿ nn'aⁿ cwii na nncjaawee' ntyjii Ty'o̱o̱ts'om, 13yocheⁿ na cwimeiⁿndo̱o̱'a na nntseicanda̱a̱'ñena' ñ'oom na jnda̱ tsoom na nnts'aaⁿ na nncwjee'nnda' Ty'o̱o̱ts'om Jesucristo nquii na tjacantyja t'maⁿ cwiluiiñe na macwji'n'maaⁿñê jaa. 14Nqueⁿ tquiaañe cheⁿnqueⁿ na tueeⁿ'eⁿ cwentaaya cha na nncwji'n'maaⁿñê jaa quii' cha'tso nnom natia, ndo' cha na canda̱a̱'ñ'eⁿ nntseiljoom'm naquii' n'o̱o̱ⁿya, na nlqueeⁿ jaa na cwilaxmaaⁿya cwentaaⁿ'aⁿ, na queeⁿ n'o̱o̱ⁿya na nl'aaya yuu na ya. 15Ñ'oommeiⁿ' ca'mo̱ⁿ' nda̱a̱ nn'aⁿ. Ñequio joona' catseijndo̱' n'omna, ndo' quia na macaⁿna' na catseitia' joona, catsa' na ljo' ñequio najndeii na matseixmaⁿ'. Tiñequiaa' na nnts'aa ts'aⁿ na ticuee' ts'oom 'u.
Tito 2


1Catseilcwii'ndyu' nda̱a̱na na catuee'ndyecjena nnom gobiernom ñequio nt'omcheⁿ naⁿman'iaaⁿ, calacanda̱a̱'ndyena ndo' c'omc'eendyena na nl'ana yuu naya. 2Meiⁿcwiindyena tala'neiⁿna ñ'oomwi' nacjoo' x'iaana. Calaxmaⁿna nn'aⁿ na tjatia' cachona ñequio nt'omcheⁿ, ya nn'aⁿndyena ñequio cha'tso. Cat'mo̱o̱ⁿna na nioom' n'omna ñequio cha'tsondye nn'aⁿ. 3Ee xuee na ñejndyowana' mati jaa ñet'o̱o̱ⁿya na ntjeiⁿ ljo' ñel'aaya, na quie' n'o̱o̱ⁿya jo nnom Ty'o̱o̱ts'om. Tyolaxmaaⁿya nn'aⁿ na jnda̱ tsuundye. Tyondya̱'ntjo̱ⁿtya̱a̱ⁿ nda̱a̱ cha'tso nnom na queeⁿ n'om seii'a ñequio na jeeⁿ neinco nquiuuya. Tyolajomndyo̱ ñequio natia. Tyolata̱a̱' n'o̱o̱ⁿya, jndoo nn'aⁿ jaa ndo' jndo̱o̱ya joona. 4Sa̱a̱ nquii Ty'o̱o̱ts'om na macwji'n'maaⁿñê jaa, t'mo̱o̱ⁿ na jeeⁿ ya mach'eeⁿ ndo' na candya' ts'oom nn'aⁿ, 5tjei'n'maaⁿñê jaa, nchii nc'e na ñel'aaya yuu na maty'iomyana', sa̱a̱ nc'e na wi' ts'oom jaa. Tjei'n'maaⁿñê jaa na seiljoom'm jaa na tuiindyo̱xco̱o̱ cha cantyja 'naaⁿ' Espíritu nlaxmaaⁿya nn'aⁿ na cwita'ndo' xco. 6Cantyja 'naaⁿ' Jesucristo na macwji'n'maaⁿñê jaa, canda̱a̱'ya jnda̱ tquiaa Ty'o̱o̱ts'om Espíritu Santo quii' n'o̱o̱ⁿya, 7cha na nnda̱a̱ nnto'ño̱o̱ⁿya juu na ntyjaa'ya n'o̱o̱ⁿya na ticantycwii na cwitando̱o̱'a nc'e na jnda̱ jndyaandyo̱ jnaaⁿya nc'e naya na matseixmaaⁿ. 8Ñ'oomwaa' ñ'oom na mayuu' juuna', tintseitsaaⁿ'ndyu' na matseineiⁿ' joona' nda̱a̱ nn'aⁿ na cwila'yu'. Cjoo' n'omna na nl'ana cha'xjeⁿ na maty'iomyana' ee jeeⁿ ya na nluii naljo' ndo' cwitei'jndeiina' cha'tsondye nn'aⁿ. 9Sa̱a̱ cwji'ndyu' cantyja 'naaⁿ ñ'oom na cwila'ñ'eeⁿ' ndyuee nn'aⁿ, ñ'oom na cwilaneiⁿna cantyja 'naaⁿ nn'aⁿ na ñet'om teiyo, ñ'oom na cañ'eeⁿ' cantyja 'naaⁿ' ljeii na tqueⁿ Moisés na cantyja 'naaⁿ' jo' cwila'ntja'ndyena, ee nmeiⁿ' jeeⁿ cwe' ts'iaaⁿ'ndyo, ticateijndeiina' nn'aⁿ. 10Xeⁿ na m'aaⁿ 'ñeeⁿ juu quii' ntaaⁿ'yo' na mach'ee na cwito̱ⁿ'ndye nn'aⁿ tmaaⁿ' na macwji' Ty'o̱o̱ts'om cwentaaⁿ'aⁿ, cwaⁿ' tsaⁿñeeⁿ cwii oo we ndii', sa̱a̱ xeⁿ titseiñ'oom'ñê 'u, tañequiaa' na nntseijomñê quia cwitjomndyo', 11ee macaⁿna' na catsei'no̱ⁿ' na tixcwe m'aaⁿ tsaⁿ'ñeeⁿ jo nnom Ty'o̱o̱ts'om ndo' tseixmaaⁿ jnaⁿ, ndo' juuna' matseijndaa'ñena' na nnt'uiina' jom. 12Quia na njño̱o̱ⁿya Artemas oo Tíquico na m'aaⁿ', queⁿndyu' na nncja'ndo' ja tsjoom Nicópolis, ee jnda̱ seijndaa'ndyo̱ na nnc'o̱o̱ⁿya jo' jo' ncuee na teiⁿ. 13Ndo' cateijndei' Apolos ñ'eⁿ ti'Zenas, tsaⁿ na matsei'no̱ⁿ' ljeii na tqueⁿ Moisés. Catsa' cwanti na nnda̱a̱ nntsa' na nnteijndei' joona na nnc'oonquiana ñ'oom' Ty'o̱o̱ts'om, cha meiⁿcwii ticatseitjo̱o̱na' joona. 14Mati catsu' nda̱a̱ nn'aaⁿya na cwila'yu' na queⁿndyena na cal'ana cha'tso nnom na maty'iomyana' cha nnda̱a̱ nntei'jndeiina nn'aⁿ na matseitjo̱o̱na' joo. Cal'ana na ljo' cha nlaxmaⁿna nn'aⁿ na ya nn'aⁿndye. 15Cha'tsondye nn'aⁿ na m'aⁿ ñ'eⁿndyo̱ cwiluena na xmaⁿndyu'. Mati 'u catsu' na xmaⁿndye nn'aⁿ na wi' n'om jaa na tjoom' cwila'yu'ya n'o̱o̱ⁿya. Ty'o̱o̱ts'om catio'naaⁿñê cha'tsondyo'. Amén.
Tito 3


1Ñ'oomwaa ñe'cwax'a̱, ¿aa jnda̱ tyeⁿnquie' Ty'o̱o̱ts'om nn'aaⁿ'aⁿ nn'aⁿ Israel? Tyooch'eeⁿ na ljo', ee mati ja luaañe cwii joona. Tuiindyo̱ na jndyowicantyjoo' tsjaaⁿ 'naaⁿ' Abraham ñ'eⁿ jndacantyjoom Benjamín. 2Xocats'aana' na cwii ndii' s'aa Ty'o̱o̱ts'om na jnda ntyjeeⁿ nn'aⁿ Israel ndo' je' tal'uendyena ntyjeeⁿ. ¿Aa ticaliu'yo' ñ'oom'm na teiljeii na seineiⁿ Elías xjeⁿ na matseineiiⁿ nnom Ty'o̱o̱ts'om na mañequiaaⁿ jnaaⁿ nc'iaaⁿ'aⁿ nn'aⁿ Israel? Tsoom: 3"Jeeⁿ 'u Ta, jnda̱ jla'cwjeena nc'iaaya profetas ndo' jnda̱ jla'tyuii'na ndio yuu na ñejla't'maaⁿ'ndye nn'aⁿ 'u. Je' ñenco̱ cwima'ndiina', ndo' mati ñe'cala'cuee'na ja." 4Sa̱a̱ t'o̱ Ty'o̱o̱ts'om nnoom, tso: "Tiñencu' cwima'ndiina', ee m'aⁿ ntquiee' meiⁿ nn'aⁿ na jnda̱ tjeii'ndyo̱ cwentaya na tyoota' cantye jo nnom ty'o̱o̱ Baal." 5Ndo' majo'ti je', nc'e naya na matseixmaⁿ Ty'o̱o̱ts'om, ma'ndiina' cwii tmaaⁿ' chjoo na macwjii'ñê cwentaaⁿ'aⁿ. 6Ndo' xeⁿ cantyja 'naaⁿ' naya na matseixmaⁿ Ty'o̱o̱ts'om, jo' na cwicalui'n'maaⁿndyena, quia jo' nchii cwiluii na ljo' nc'e chiuu na cwil'a nquieena. Ee xeⁿ naljo', juu naya na matseixmaaⁿ na cwe' yu, tixocatseixmaⁿna' naya. 7Luaa waa ñ'oomwaa'. Majndyendyeti nn'aⁿ Israel tîcato'ñoomna naya na matseixmaⁿ Ty'o̱o̱ts'om na tyol'ueena, macanda̱ nt'omndye joona na tjeii'ñe Ty'o̱o̱ts'om to'ñoomna jo'. Sa̱a̱ nt'omndye joona s'aana' na quie' n'omna. 8Tjaa chiuu xuii' cha'na matso Isaías: "Na Ty'o̱o̱ts'om tquiaaⁿ na tjoomna, s'aana' cha'na ts'aⁿ na ñe'catsoo cha meiiⁿ na niom n'om nda̱a̱na sa̱a̱ titquioona, ndo' meiiⁿ na niom lua'quina sa̱a̱ ticandyena ndo' luaa' cwitjoomna hasta xjeⁿ je'cheⁿ." 9Mati seineiⁿ David cantyja 'naaⁿna, tsoom: Majoo nantquie na cwicwa'na catseicwaqueⁿna' teiⁿnco' na nntseityuu'na' joona, ndo' mañequio joona' cwi'ty'uiina cha na catioomndyena natia na cwil'ana. 10Cats'aana' ñ'eⁿndyena cha'cwijom nn'aⁿ na 'oowinchjaaⁿ na tileicanty'iaa. Cats'aana' na ñequii'cheⁿ catseijomna' joona cha'cwijom ts'aⁿ na jaa' xuu' na jnda'jom ntyjo̱ wjaa. 11Quia jo' ¿chiuu waa na cala'no̱o̱ⁿ'a na luaa' waa? ¿Aa ñe'catsona' na ticjaañjoom' l'a nn'aⁿ judíos, jo' cha wjaachuuna' joona na nntsuundyena? Jeeⁿ nchii jo'. Nc'e na jla'tjo̱o̱ndyena na tîcala'yu'na ñ'eⁿ Ty'o̱o̱ts'om, jo' chii tju'naaⁿñeyuuna' na nlui'n'maaⁿndye nt'omcheⁿ nn'aⁿ na tachii judíos. Tuii na luaa' cha mati catseiqueeⁿna' n'omna na nla'xmaⁿna cha'na nn'aⁿ na cwiluiindye cwentaa' Ty'o̱o̱ts'om. 12Xeⁿ juu na jla'tjo̱o̱ndye nn'aⁿ judíos mañequiaana' na nlui'n'maaⁿndye nn'aⁿ tsjoomnancue ndo' juu na ticjaacañjoom' na l'ana seijndaa'ñena' na waa naya 'naaⁿ nn'aⁿ na nchii tsjaaⁿ joona, quia jo' juu xjeⁿ na nnc'ooquie'nnda'na cantyja 'naaⁿ' Ty'o̱o̱ts'om, cwanti t'maⁿti naya nntseixmaⁿna'. 13Nc'e na maty'iom Ty'o̱o̱ts'om ts'iaaⁿ ja jo nda̱a̱ nn'aⁿ tsjaaⁿ na cwiluiindyo', macwjii'a cwenta na jeeⁿ jnda tseixmaⁿ juuna'. 14Queeⁿ ts'o̱o̱ⁿya na cats'aana' na ticjaawee' n'om nn'aⁿya na ñe'cwii tsjaaⁿ quio tuiindyo̱ na macanda̱ 'o cwicalui'n'maaⁿndyo' ndo' catseiqueeⁿna' n'omna na mati joona cwji'n'maaⁿñe Ty'o̱o̱ts'om. 15Ee xeⁿ cantyja 'naaⁿ' na 'ndiina' nn'aⁿ judíos, tju'naaⁿñena' na joo nn'aⁿ tsjoomnancue nljoyaandyena jo nnom Ty'o̱o̱ts'om, c'oom' n'om'yo' chiuu nnts'aana' quia na jnda̱ tju'na' na cwiluiindyennda'na cwentaaⁿ'aⁿ. Na nluii na luaa', nntseijomna' cantyja 'naaⁿna cha'cwijom ts'aⁿ na wando'xco na jnda̱ tue'. 16Ee xeⁿ juu tsqueeⁿtyoo' na cwineiiⁿjndyee cwiluiiñena' na lju'na', ma'mo̱ⁿna' na mati cha'waa tsquee'ñeeⁿ lju'na'. Ndo' mati nch'ioo' ts'oom, xeⁿ maqueⁿ lju'na' joona', mati chatso l'o̱ ts'oom jnda̱ tqueⁿlju'na'. 17Sa̱a̱ xeⁿ nt'om l'o̱ ts'oom olivo xiom', jnda̱ jndii'na' ndo' 'u je' na matseijomna' 'u cha'na ts'oom olivo jnda̱a̱, jnda̱ ñjoom'ndyu' quii'ntaaⁿ l'o̱ ts'oom olivo xiom', ndo' na ljo' macwjaa'ñena' 'u cantyja 'naaⁿ' nch'ioo' ts'oom'ñeeⁿ ndo' ndaa' juuna' mañequiaana' na wjaanajndu'. 18Sa̱a̱ tinc'oom' ts'om' na 'u cwiluiit'maⁿndyu'ti' nchiiti l'o̱ nquii ts'oom. Ee xeⁿ na nnts'aana' na ljo' ntyji', cjaañjoom' ts'om' na nchii 'u cwiluiindyu' nch'ioo' ts'oom na mañequiaa' na jnda̱ l'o̱na', nch'ioo'na' cwiñequia na jnda̱ l'o̱na'. 19Nnts'aacheⁿna' na nntsu': "Mayuu' na ljo', sa̱a̱ nc'e na jndii' l'o̱ ts'oom olivo'ñeeⁿ, jo' chii ñjoom'ndyo̱ ja." 20Mayuu' na ljo'. Jndii'ñena' joona nc'e na ticala'yu'ya n'omna, ndo' 'u tyeⁿ meiⁿntyje' na matseiyu'ya ts'om'. Jo' chii tintseis'andyu' ndo' tintseiscundyu', yati c'oom' na nquia'. 21Ee xeⁿ tîcatseit'maⁿ ts'om Ty'o̱o̱ts'om l'o̱ nquii ts'oom'ñeeⁿ, majndeiiticheⁿ cwe' 'u. 22Canty'ia' chiuu t'maⁿ ts'om Ty'o̱o̱ts'om ndo' mati jeeⁿ ñecwii ñ'oom jom. Cantyja na ñecwii ñ'oom jom, jo' na seiquiaana' naⁿ'ñeeⁿ. Sa̱a̱ ñequiondyu' 'u yats'aⁿñê. Queⁿndyu' na nntsa' yuu na l'ue ts'oom ee xeⁿ tjaa jo' mati 'u nntseiquioona'. 23Mati nn'aⁿ judíos na tiñe'cala'yu' ñ'eⁿ Jesucristo, xeⁿ nncue'ntyjo̱ na nla'yu'na ñ'eⁿñê, nnda̱a̱ nnts'aa Ty'o̱o̱ts'om na nntseicañjoom'nnaaⁿ'aⁿ joona, ee waa na jneiⁿ na nnda̱a̱ nntseicañjoom'nnaaⁿ'aⁿ joona. 24Ee 'u na nchii ts'aⁿ judío cwiluiindyu', xeⁿ na matseijomna' 'u cha'na ts'oom olivo jnda̱a̱, sa̱a̱ jnda̱ ñjoom'ndyu' ts'oom olivo xiom', meiiⁿ na tiquiluii na ljo', majndeiiticheⁿ cantyja 'naaⁿ nn'aⁿ judíos, tijndei'na' na nñjoom'ndyennda'na manquiiti ts'oom olivo xiom' na la'xmaⁿna. 25'O nn'aⁿya na cwila'yu'yo', l'ue ts'o̱o̱ⁿya na caliu'yo' ñ'oomwaa na wanty'iuu' waana', cha tints'aana' ndoo' nquiu'yo' na jeeⁿ jndo̱' n'om'yo'. Nt'om nn'aⁿ judíos cwila'quie' n'omna cantyja 'naaⁿ' Jesucristo hasta xjeⁿ na nntseicanda̱a̱'ñena' lojoo nn'aⁿ na cwila'yu' ñ'eⁿ jom na nchii cwiluiindyena tsjaaⁿ nn'aⁿ judíos. 26Quia na jnda̱ tuii nmeiⁿ', cha'tsondye nn'aⁿ judíos nlui'n'maaⁿndyena cha'xjeⁿ na matso ñ'oom' Ty'o̱o̱ts'om na seiljeii Isaías: Naquii' tsjoom Sión nnaⁿ tsaⁿ na nntseicandyaañe nn'aⁿ ndo' nn'aⁿ na jndyowicantyjoo' tsjaaⁿ 'naaⁿ' Jacob nnquindyo̱ natia na la'xmaⁿna. 27Quia na nntseicanduu'a jnaaⁿna quia jo' nntseicanda̱a̱'ñena' ñ'oom na t'maⁿtya̱a̱ⁿya ñ'eⁿndyena. 28Nc'e ñ'oom naya na macwji'n'maaⁿñe Ty'o̱o̱ts'om nn'aⁿ, jo' na m'aⁿntiaa'ndye nn'aⁿ judíos ñ'eⁿñê, ndo' na luaa' s'aana', tju'naaⁿñena' na cwitsaaquiee'ndyo' 'o. Sa̱a̱ ndicwaⁿ m'aaⁿ na wi' ts'oom joona na tjeii'ñê weloona na nluiindye cwentaaⁿ'aⁿ. 29Ee quia na jnda̱ tquiaa Ty'o̱o̱ts'om cwii nnom na macandaa' ts'aⁿ ndo' na maqueeⁿ'ñê juu na nntseixmaⁿ cwentaaⁿ'aⁿ taxocatseichueeⁿ'eⁿ jo'. 30Ee cha'xjeⁿ na ñet'om'yo' na ñejla'quie' n'om'yo' nnom Ty'o̱o̱ts'om, je' mañ'oom na wi' ts'oom 'o, sa̱a̱ je' je' nn'aⁿ judíos cwila'quie' n'omna nnoom. 31Maluaa' matseijomna' cantyja 'naaⁿna. Je' cwila'quie' n'omna cha nda̱nquia nnc'oom Ty'o̱o̱ts'om na wi' ts'oom joona, cha'xjeⁿ je' m'aaⁿ na wi' ts'oom 'o. 32Ee s'aa Ty'o̱o̱ts'om na cha'tsondyo̱ la'xmaaⁿya na tyoola'canda̱a̱'ndyo̱ jo nnoom, cha na cha'tsondyo̱ nnc'oom na wi' ts'oom. 33Joo na maqueⁿna' Ty'o̱o̱ts'om na tyañe, jeeⁿ jnda laxmaⁿna', jeeⁿ jndo̱' ts'oom, cha'tso matsei'no̱o̱ⁿ'o̱ⁿ. Tjaa 'ñeeⁿ nntseinchu'tcuuñe chiuu matseijndaa'ñê, tjaa 'ñeeⁿ nnda̱a̱ nntsei'no̱ⁿ' ljo' na mach'eeⁿ. 34Cha'na teiljeii ñ'oom na tso Isaías: "¿'Ñeeⁿ cwii jaa nmeiiⁿñe nnda̱a̱ nntseino̱ⁿ' chiuu m'aaⁿ' ts'om nqueⁿ na matsa̱'ntjoom? ¿Aa m'aaⁿ 'ñeeⁿ juu na jeeⁿcheⁿ jndo̱' ts'om cha na nnda̱a̱ nntseijndo̱' ts'oom? 35¿'Ñeeⁿ teijndeiijndyee jom cha je' macaⁿna' na catseilcweeⁿ'eⁿ jo' nnom juu?" 36Ee cha'tsoñ'eⁿ niom nc'e jom, ndo' tseixmaⁿñ'eeⁿ jo'. Jo' chii macanda̱ jom caluiit'maⁿñê cha'waati xuee. Amén.
Romanos 11


1Waa ñ'oom na cwiindyo' 'o mañ'oom tsondyee t'maⁿ ndo' na ljo' meiⁿ nn'aⁿ na tyoola't'maaⁿ'ndye Ty'o̱o̱ts'om tiquil'ana na luaa'. 2Ndo' 'o cwitjei' cheⁿncjo'yo' cwenta na jeeⁿ cwila'canda̱a̱'ndyo' meiⁿ tatiato nquiu'yo' na luaa' waa. Matsona' na catjei'yo' tsaⁿ'ñeeⁿ quii'ntaaⁿ'yo' na luaa' mach'eeⁿ. 3Meiiⁿ na tic'o̱o̱ⁿndyo̱ ñ'eⁿndyo', sa̱a̱ cantyja 'naaⁿ' espíritu 'naⁿya m'aaⁿya ñ'eⁿndyo', ñequio xuee' Ta Jesucristo jnda̱ tu'xa̱ⁿya ts'aⁿ na luaa' mach'ee. 4Quia cwitjomndyo' na nla't'maaⁿ'ndyo' Ty'o̱o̱ts'om ja nnc'o̱o̱ⁿya ñ'eⁿndyo' cwe' cantyja 'naaⁿ' espíritu 'naⁿya ndo' mati ñequio juu najndeii na matseixmaⁿ Ta Jesús nnc'oomna' ñ'eⁿndyo'. 5Ndo' na luaa', la'xmaⁿ'yo' na catio'yo' tsaⁿ'ñeeⁿ l'o̱ Satanás cha cwi'ndaa' seiiⁿ'eⁿ sa̱a̱ nlui'n'maaⁿñe espíritu 'naaⁿ'aⁿ quia na nncwjee'nnda' Ta Jesús. 6Tixcwe na cwitjei'yo' cwenta na jeeⁿ cwila'canda̱a̱'ndyo' jo nnom Ty'o̱o̱ts'om ndo' na cwiljoya n'om'yo' na luaa' waa quii'ntaaⁿ'yo'. ¿Aa ticaliu'yo' na meiiⁿ ñechjoowi' ndaaljo' matseicandeii'na' cha'waa tsqueeⁿtyoo'? 7Jo' chii catjei'ndyo' cantyja 'naaⁿ' cha'tsoñ'eⁿ na la'xmaⁿna' ndaaljo' tquie na matsei'ndaa'na' 'o cha nntseijomna' 'o tyoo' na tuiina' ñ'eⁿ tsqueeⁿtyoo' xco na tjaa ndaaljo' tjaquiee' na cwicwa' nn'aⁿ judíos xuee Pascua, na juu tyoo'ñeeⁿ cwiluiindyo'. Ee Cristo cwiluiiñê Catsmaⁿ chjoo cwentaaya cantyja 'naaⁿ' xuee Pascua 'naaⁿya. Jla'cuee' nn'aⁿ jom ndo' tueeⁿ'eⁿ cwentaaya. 8Jo' chii matsona' na calajomndyo̱ xuee Pascua ñequio na xcwee' n'o̱o̱ⁿya ndo' na mayuu'a, na joo jo' la'xmaⁿna' cha'cwijom tyoo' na tjaa ndaaljo' tjaquiee'. Nchii nlajomndyo̱ xuee Pascua'ñeeⁿ ñequio ndaaljo' tquie na tseixmaⁿna' na quie' n'o̱o̱ⁿya ndo' natia na cwil'aaya. 9Ñequio cwiicheⁿ carta'ñeeⁿ tsjo̱o̱ya na tilajomndyo' ñequio nn'aⁿ na cwe' m'aⁿya ñequio nt'omcheⁿ nn'aⁿ. 10Sa̱a̱ ñ'eⁿ carta'ñeeⁿ nchii ñe'catsjo̱o̱ya na catjei'ndyo'ñ'eⁿ'yo' ñequio nn'aⁿ tsjoomnancue na cwe' m'aⁿyana ñequio nn'aⁿ oo na m'aⁿna na cwila'queeⁿ n'omna 'naaⁿ' cwiicheⁿ ts'aⁿ, oo na jeeⁿ ya cwinquio'nn'aⁿna nc'iaana cha nnda̱a̱ ntjeii'na 'naaⁿ naⁿ'ñeeⁿ oo ñ'eⁿ joo nn'aⁿ na cwila't'maaⁿ'ndye 'naⁿ na cwe' nn'aⁿ l'a. Ee xeⁿ tilajomndyo' ñequio nn'aⁿ na laxmaⁿ nmeiⁿ', nlcaⁿna' na calui'yo' tsjoomnancue. 11Ñ'oom na l'ue ts'o̱o̱ⁿ na cala'no̱ⁿ'yo' cantyja 'naaⁿ' carta'ñeeⁿ, ts'aⁿ na matso na matseiyu' ñ'eⁿ Jesucristo, meiⁿchjoo tilajomndyo' ñ'eⁿñê xeⁿ m'aaⁿyaaⁿ ñ'eⁿ ts'aⁿ na cwe' luaa'ndyo', oo queeⁿ ts'oom 'naaⁿ' cwiicheⁿ ts'aⁿ, oo matseit'maaⁿ'ñê 'naⁿ na cwe' nn'aⁿ l'a, oo cantuñê, oo tsaⁿ candii jom, oo mach'ueeⁿ. Meiⁿ na nlcwa' ñequio ts'aⁿ na matseixmaⁿ nmeiⁿ' til'a'yo'. 12Titseixmaⁿya na nncu'xa̱ⁿya nn'aⁿ na tyoola'yu'. Ncjo'yo' la'xmaⁿ'yo' na nntu'xeⁿ'yo' nn'aⁿ na m'aⁿ quii'ntaaⁿ'yo'. 13Nquii Ty'o̱o̱ts'om nncu'xeeⁿ nn'aⁿ na tyoola'yu'. Quia jo' catjei'yo' ts'aⁿ jnaⁿ'ñeeⁿ quii'ntaaⁿ'yo'.
1 Corintios 5


1Ja Simón Pedro cwiluiindyo̱ moso 'naaⁿ' Jesucristo ndo' apóstol na majñoom na mañequiaya ñ'oom naya nda̱a̱ nn'aⁿ. Matseiljeiya ndo' matseicwano̱ⁿya cartawaañe nda̱a̱ 'o na mati laxmaⁿ'yo' juu na cwila'yu'ya n'om'yo' cha'xjeⁿ jâ, na juu jo' jeeⁿ ndya' jnda tseixmaⁿna'. Laxmaⁿ'yo' juuna' nc'e nquii Ty'o̱o̱ts'om na cwila't'maaⁿ'ndyo̱ ñequio Jesucristo na macwji'n'maaⁿñê jaa cwiluiiñê na maty'iomyana'.
2 Pedro 1:1
One App.
815 Languages.


1Toom cwe' na nnc'omt'maaⁿ'ndyo' n'om'yo' ñ'eⁿndyo̱ na nntseina̱ⁿ cha'xjeⁿ ts'aⁿ na cwe' matseineiⁿto. Cwa, cal'a'yo' na ljo'. 2Ee m'aaⁿya na xua̱ya 'o cha'xjeⁿ nquii Ty'o̱o̱ts'om m'aaⁿ na xueeⁿ 'o. Ee seijndaa'ndyo̱ ñomca 'naⁿ'yo' ñequio nquii Cristo. Ndo' ñe'catio̱o̱ya 'o l'o̱o̱ⁿ na nla'xmaⁿ'yo' cha'cwijom cwii yuscundyua na tyoom'aaⁿ ñ'eⁿ tsaⁿs'a. 3Eva tquiu'nn'aⁿ catsuu jom cantyja na jndo̱' ts'omyo'. Mati macat'ua̱ na joo ñomtiuu 'naⁿ'yo' nnquiu'nn'aⁿna' 'o, nnts'aana' na nla'tquio̱o̱'ndyo' ñequio na xcwe c'oom ts'aⁿ na candya' ts'om Cristo. 4Ee 'o cwiljoya n'om'yo' ñ'eⁿ nn'aⁿ na cwe' cwiquieya na m'aⁿ'yo' na cwila'neiⁿna nda̱a̱'yo' cantyja 'naaⁿ' cwiicheⁿ Jesús, tanchii nquii Jesús na tyoñequiaayâ ñ'oom' nda̱a̱'yo'. Ndo' wandyo̱' espírtu na cwito'ñoom'yo', tanchii nquii Espíritu Santo na to'ñoom'yo'. Ñ'oom na cwiñequia naⁿ'ñeeⁿ cantyja chiuu na nlui'n'maaⁿñe añmaaⁿ' ts'aⁿ, wandyo̱' juuna' ñequio ñ'oom na tyoñequiaayâ nda̱a̱'yo'. 5Naⁿ'ñeeⁿ na cwiquie'cañom 'o na cwiluena na joona cwiluiindyena apóstoles na tjacantyja, sa̱a̱ meiⁿchjoo ticats'aana' ntyjii na cjeti matseixmaⁿya ñ'eⁿndye joona. 6Ee meiiⁿ na aa ti'naⁿya na ya nntseinchu'a ñ'oom cha'xjeⁿ joona, sa̱a̱ xcweya ñ'oom mantyjiiya cantyja 'naaⁿ' Jesucristo ndo' juu jo' jnda̱ t'mo̱o̱ⁿndyeyuuyâ nda̱a̱'yo' cantyjati cha'tso na tyol'aayâ. 7Tîcwantjo̱ⁿya na tyoñequiaya ñ'oom naya 'naaⁿ' Ty'o̱o̱ts'om nda̱a̱'yo', ndo' nc'e na ljo' ¿aa mach'eena' ndoo' nquiu'yo' na jeeⁿ seitjo̱o̱ndyo̱ nda̱a̱'yo' na tju'ndyo̱cja̱ cha nluiit'maⁿndyo' 'o? 8Nt'omcheⁿ ntmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ tquiana s'om na tcaⁿna' ja. S'om'ñeeⁿ teil'uee'ndyo̱ cha nnda̱a̱ ndi'ntjo̱ⁿya nda̱a̱'yo'. 9Xjeⁿ na ñet'o̱o̱ⁿya quii'ntaaⁿ'yo' ndo' na ñeseitjo̱o̱na' ja, tîcju'a xuu nacjo'yo'. Ee nn'aⁿ na cwila'yu' na m'aaⁿ Macedonia tquiecanomna ja, tquiana s'om na seitjo̱o̱na' ja. Na cha'tsoñ'eⁿ seijndo̱ na tîcatio̱o̱ xuu nacjo'yo', ndo' ñecwitco na nnts'aa na ljo'. 10Cha'xjeⁿ ñ'oom na mayuu' cantyja 'naaⁿ' Cristo m'aaⁿna' ñ'eⁿndyo̱, jo' chii meiⁿcwii ts'aⁿ ts'o̱ndaa Acaya xonnda̱a̱ nnts'aa na nntseitsaaⁿ'ñe na macwji's'andyo' na neiⁿya na mats'aa naljo'. 11Ndo' na luaa' matsjo̱o̱, ¿aa nla'tiuuto'yo' na tiwi' ts'o̱o̱ⁿya 'o? Mantyjiicheⁿ Ty'o̱o̱ts'om na wi' ts'o̱o̱ⁿya 'o. 12Sa̱a̱ xuee na cwiwjaatina' jo̱ts'aa cha'xjeⁿ jnda̱ ñes'aa cha nntseitsaaⁿ'ñena' na nntjeii's'andye cheⁿnquiee naⁿ'ñeeⁿ na cwiluena na ljo'yu cwil'ana ts'iaaⁿ 'naaⁿ' Ty'o̱o̱ts'om cha'xjeⁿ na cwil'aayâ. 13Ee naⁿm'aⁿ' nchaal'uuyuu' na apóstoles joona, la'xmaⁿna nn'aⁿ na cwe' cwinquio'nn'aⁿ. Joona cwe' cwil'ayana na cwiluiindyena nn'aⁿ na cwindyentjom nnom Cristo. 14Meiⁿ ticats'aana' na jeeⁿ m'aaⁿ' n'om'yo' na nmeiⁿ' cwil'ana ee mati Satanás mach'eeyaaⁿ na cwiluiiñê cwii ángel na caxueeñe. 15Nc'e na luaa' ts'oom, mati nn'aⁿ na cwindye'ntjom nnoom, cwe' cwil'ayana na m'aⁿna cantyja na maty'iomyana', sa̱a̱ na macanda̱ nnt'uiityeⁿna' joona cantyjati na jnda̱ ñel'ana. 16Matsjo̱o̱nnda'a tila'tiuu'yo' na ja ntjeiⁿndyo̱, sa̱a̱ xeⁿ na ljo' cwil'a'yo', quiandyo' na nntseina̱ⁿ cha'na ts'aⁿ na ntjeiⁿñe cha nncju'naaⁿñena' na nncwji's'andyo̱ cantyja 'naⁿya. 17Ñ'oom na matsjo̱o̱, nchii ñ'oom na sa̱'ntjom Ta Jesús na catsjo̱o̱ya. Cwe' na matsjo̱o̱ nnco̱ ee mat'uiina' cantyja na macwji's'andyo̱. 18Nc'e jndye nn'aⁿ m'aⁿ na cwitjeii's'andye cha'na cwil'a nn'aⁿ tsjoomnancue, mati ja nncwji's'andyo̱ cantyja 'naⁿya. 19Ndoo' nquiu'yo' na jeeⁿ jndo̱' n'om'yo' ee na cwindye'yo' ñ'oom na cwiñequia naⁿntjeiⁿm'aⁿ'. 20Ee cwiljoya n'om'yo' quia cwil'a naⁿ'ñeeⁿ na cwindye'ntjom'tyeⁿ'yo' nda̱a̱na, quia cwitjeii'na 'naⁿ'yo', ndo' quia cwitmeiiⁿ'na nda'watmeiⁿ nda̱a̱'yo'. 21Meiiⁿ na jeeⁿ jnaaⁿ'a na nntsjo̱o̱ na ljo', sa̱a̱ tileic'o̱ⁿ t'maaⁿ'ndyô̱ n'o̱o̱ⁿyâ na nl'aayâ cha'xjeⁿ cwil'a naⁿ'ñeeⁿ. Meiiⁿ na matseina̱ⁿya cha'na ts'aⁿ na jnda̱ teintjeiⁿñe, sa̱a̱ yuu na wanaaⁿ na cwila't'maaⁿ'ndye naⁿ'ñeeⁿ, mati wanaaⁿ na ljo' nnts'aa ja. 22Joona, ¿aa cwiluiindyena nn'aⁿ hebreos? Mati ja majo' cwiluiindyo̱. ¿Aa nn'aⁿ na jndyowicantyjoo' tsjaaⁿ Israel joona? Mati majo' ja. ¿aa tsjaaⁿ Abraham na jndyowicantyjoo' joona? Majo' ja. 23Joona, ¿aa cwiluiindyena nn'aⁿ na cwindye'ntjom nnom Cristo? Ntyjii na matseina̱ⁿ cha'na ts'aⁿ na ntjeiⁿñe, sa̱a̱ ja t'maⁿti ts'iaaⁿ'ñeeⁿ mats'aa, nchiiti joona. Majndyeti ndii' jla'sei' nn'aⁿ ja jnaaⁿ' na mañequiaya ñ'oom' Ty'o̱o̱ts'om. Jndyeti ndii' tuee' nn'aⁿ ja w'aancjo nc'e na mandi'ntjo̱ⁿya nnom Cristo. Ndo' jndye ndii' waa na teincuu' na nntseicuee'na' ja. 24'Om ndii' tyola'sei' nn'aⁿ judíos ja na cwii cwii ndii' na l'ana na ljo', ntquiuunchoo'nqui waljoo' ñjeiiⁿ ndii' tioona 'naⁿ ja. 25Ndyee ndii' tyotjaa' nn'aⁿ romanos ja ñ'eⁿ n'ooml'eii. Cwii ndii' tyotmeiiⁿ' nn'aⁿ ljo̱' ja. Ndo' ndyee ndii' seijomna' na tyuii' w'aandaa xjeⁿ na wa'ñjo̱o̱ⁿya ts'om ndaaluee. Cwii ndii' tyowantyjo̱ nnom ndaaluee meiⁿchaa' xuee ndo' meiⁿchaa' tsjom. 26Na jndye joo mano̱o̱ⁿya ts'iaaⁿ 'naaⁿ' Ty'o̱o̱ts'om, jndye ndii' maco'wi'na' ja na cwicwjee' jndaa. Ndo' mati teincuu' quia na matjomndyo̱ naⁿcanty'ue. Quia waa nquiee nn'aⁿya nn'aⁿ judíos cwil'ana na teincuu' m'aaⁿya, ndo' quia waa majo'ti cwil'a nn'aⁿ na nchii judíos. Quiju'na' na waa na teincuu' cjoya naquii' njoom, ndo' mati jo ndo' jnda̱a̱. Quia waa teincuu' m'aaⁿna' na mawity'io̱ya ndaaluee, ndo' mati quii'ntaaⁿ nn'aⁿ na cwe' cwil'aya na cwila'yu'. 27Quia waa na matseicwejndyaa'ndyo̱ñ'a̱ⁿ naquii' ts'iaaⁿ 'naaⁿ' Ty'o̱o̱ts'om. Quia waa maquiina' ja ndo' macwji'na' tsaⁿtsjom no̱o̱ⁿ. Majndye ndii' m'aaⁿya na tileicaljeiya ljo' na nlquia̱a̱ya ndo' na jaa' m'aaⁿna' na ñec'ua ndaa. Ndo' jndye ndii' mawejndo̱'a. Quia waa teiⁿ m'aaⁿya na matseitjo̱o̱na' liaa na nlcwa̱ya. 28Ndo' wandyo̱' nmeiⁿ', 'io ndii 'io jaawa jaacue na m'aaⁿ' m'aaⁿ' ts'o̱o̱ⁿ cantyja 'naaⁿ' cwii cwii tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ. 29Ee quia na m'aaⁿ ts'aⁿ na tijndeii' ts'oom cantyja na matseiyoom'm mati mach'eena' na tijndo̱ cantyja na matseiyu'a. Quia na cwinajndeii jnaⁿ ñ'eⁿ cwii nn'aⁿya na matseiyu', matjo̱ⁿ na jnaaⁿ'a ndo' matseilioo'ndyo̱. 30Xeⁿ macaⁿna' na nntseit'maaⁿ'ndyo̱ cheⁿnnco̱, nntseina̱ⁿya cantyja 'naaⁿ' joo na cwit'mo̱o̱ⁿna' na ticwi'naⁿya. 31Nquii Ty'o̱o̱ts'om na cwiluiiñê Tsotye Ta Jesucristo cwentaaya, mantyjeeⁿ na matseina̱ⁿya ñ'oom na mayuu'. 32Quia ñet'o̱o̱ⁿya tsjoom Damasco, nquii Aretas tyom'aaⁿ gobiernom. Jom ty'ioom ts'iaaⁿ cwii ts'aⁿ Damasco na sa̱'ntjom na cat'ue sondaro ja xjeⁿ na jo̱caluii'a 'ndyoots'a nnom tsjoom'ñeeⁿ. 33Sa̱a̱ jla'c'o̱ⁿ nn'aⁿ ja cwii mantana tatsiaⁿ nnom tsjoom na wa'njo̱o̱ⁿya cwii tsquieel'o̱o̱. Ndo' laa'ti' jlui'n'maaⁿndyo̱ naquii' l'o̱ tsaⁿmaⁿts'iaaⁿ'ñeeⁿ.
2 Corintios 11


1Tjaa'naⁿ naya 'naaⁿ' ts'aⁿ na macwji's'añe cheⁿnquii, sa̱a̱ nntseina̱ⁿtya̱ cantyja 'naaⁿ' joo na tco'na' no̱o̱ⁿ ñ'eⁿ joo ñ'oom na t'mo̱ⁿ Ta Jesucristo no̱o̱ⁿ. 2Wajnaⁿ'a cwii ts'aⁿ na matseiyu' ñ'eⁿ Cristo. Jnda̱a̱' canchoo'ñequiee chu na tjañ'oom Ty'o̱o̱ts'om tsaⁿ'ñeeⁿ cañoom'luee na jnda̱ ndyee. Aa ndiñ'eⁿ seiiⁿ'eⁿ oo aa ticañ'eⁿ, jo' ticaljeii, Ty'o̱o̱ts'om ntyjii. 3Ntyjiiya na tja tsaⁿ'ñeeⁿ jo' jo', ¿aa ndiñ'eⁿ seiiⁿ'eⁿ oo aa ticañ'eⁿ? jo' ticaljeii, Ty'o̱o̱ts'om ntyjii, 4sa̱a̱ tjañ'oomna' tsaⁿ'ñeeⁿ paraíso yuu na m'aaⁿ nquii Ty'o̱o̱ts'om. Jo' jo' jndii tsaⁿ'ñeeⁿ ñ'oom na cwe' wanty'iuu' m'aaⁿna' na ticwanaaⁿ na nntseiteincoo' ts'aⁿ joona'. 5Nnda̱a̱ nntseit'maaⁿ'ndyo̱ cantyja 'naaⁿ' cwii ts'aⁿ cha'na tsaⁿ'ñeeⁿ, sa̱a̱ cantyja 'naⁿya tixotseit'maaⁿ'ndyo̱, macanda̱a̱ nntseit'maaⁿ'ndyo̱ cantyja 'naaⁿ joo na cwit'mo̱o̱ⁿna' na ticwi'naⁿya. 6Meiiⁿ xeⁿ na nntseit'maaⁿ'ndyo̱ cantyja 'naⁿya, tixocats'aana' na tseixmaⁿya cha'xjeⁿ ts'aⁿ na meiⁿ cwe' tijndo̱'to ts'om ee ñ'oom na mayuu' matseina̱ⁿ, sa̱a̱ tixocats'aa na ljo', cha titseitiuu ts'aⁿ na t'maⁿ cwiluiindyo̱, nchiiti cantyja na cwindyena na matseina̱ⁿ oo na mats'aa. 7Joo nmeiⁿ' na tco'na' no̱o̱ⁿ na jeeⁿ t'maⁿ la'xmaⁿna', cha nntseicu'na' na nntseis'andyo̱ na cwii nnom na nty'ia, nc'e jo' jnaⁿna' na tyoquiina' ja cha'cwijom ndii' tsioom quii' seii' ts'aⁿ, luaa' s'aa Satanás cha co'wi'na' ja. 8Ndyee ndii' tcaaⁿ'a nnom Ta Jesús na cwjeeⁿ'eⁿ juu nawi'ñeeⁿ. 9Sa̱a̱ nqueⁿ tsoom no̱o̱ⁿ: "Juu naya na matseixmaⁿya, macwiwijndeiina' cantyjati na macaⁿna' 'u, ee t'maⁿti cwiwitquioo' juu najndo̱ quia na mateijndeiya ts'aⁿ yuu na tileicanda̱a̱ nnts'aaⁿ." Luaa' tsoom. Jo' chii m'aaⁿya na neiⁿya ndo' matseit'maaⁿ'ndyo̱ meiiⁿ na nquiu nn'aⁿ na cje mats'aa, cha juu najndeii na cwiluiiñe Cristo nleitquioo' na m'aaⁿna' ñ'eⁿndyo̱. 10Jo' chii m'aaⁿya na neiⁿya meiiⁿ na cje mats'aa, meiiⁿ cwila'jnaaⁿ' nn'aⁿ ja, meiiⁿ na matseitjo̱o̱na' na nleil'uee'ndyo̱, meiiⁿ cwintyjo̱ nn'aⁿ ja, ñequio joo na wi' na mawino̱o̱ⁿya nc'e na cwiluiindyo̱ cwentaa' Cristo. Ee quia na majucjena' ja, sa̱a̱ cantyja 'naaⁿ'aⁿ m'aaⁿya najndo̱. 11Na nmeiiⁿ' matseina̱ⁿya, maty'iomna' cantyja 'naⁿya na tseixmaⁿya ts'aⁿ na tijndo̱'to ts'om sa̱a̱ 'o cwil'a'yo' najndei'na' na catsjo̱o̱ya na ljo'. Ee matsona' na 'o ya ñ'oom nntjei'yuu'ndyo' cantyja 'naⁿya. Ee meiiⁿ ja tit'maⁿ cwiluiindyo̱ sa̱a̱ tjaa'naⁿ cwii nnom na tit'maⁿ tseixmaⁿya ñequio joo apóstoles na cwindu'yo' na jeeⁿ t'maⁿ cwiluiindye. 12Quia na tyom'aaⁿya quii'ntaaⁿ'yo', tyom'aaⁿ niomcha̱ⁿya xjeⁿ na teil'uee'ñe Ty'o̱o̱ts'om ja na tyoch'eeⁿ 'naaⁿ ñequio ts'iaaⁿ t'maⁿ na tixocaluiina' cantyja najndeii nquii ts'aⁿ, niom ts'iaaⁿ na tuii na tquiaana' na tyojaawee' n'om'yo' ndo' cha'tso nmeiⁿ' tyot'mo̱o̱ⁿndyeyuna' na cwiluiindyo̱ apóstol quii'ntaaⁿ'yo'. 13Cantyja 'naⁿ'yo' ñequio nt'omche ntmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ, ñecwii xjeⁿ mats'aaya ñ'eⁿndyo' cha'xjeⁿ ñequio joona. Macanda̱ tîcaⁿ'aⁿ na catei'xe'yo' ja. Calat'maⁿ n'om'yo' ja na mach'eena' nquiu'yo' na cantyja 'naaⁿ' jo' seitjo̱o̱ndyo̱ nda̱a̱'yo'. 14Je' matseijndaa'ndyo̱ na nnda̱ ndyee ndii' na majo̱cando̱o̱'nnda'a 'o. Meiⁿ xocaⁿ'a na nntei'xe'yo' ja ee nchii mal'ua̱ya 'naⁿ'yo', mal'ua̱ya na 'o ncwantjo̱ⁿya ee matsona' na nquiee tquie nn'aⁿ nla'catsuundyena cwentaa ndana, nchii ndana nnteix'ee joona. 15Ndo' ñequio na xcwee'ya ts'o̱o̱ⁿ hasta meiiⁿ na nntseicatsuuya cha'tso na matseixmaⁿya, mati meiiⁿ cha'waa cantyja 'naⁿya cha na nnteijndeiina' añmaaⁿ'yo'. Ndo' nnts'aa naljo' meiiⁿ 'o ticajnda nquiu'yo' ja sa̱a̱ ja t'maⁿ wi'ts'o̱o̱ⁿya 'o. 16Tîcatio̱o̱ xuu 'o na catei'xe'yo' ja, sa̱a̱ nt'omndyo' 'o cwitjei'yo' cwenta na ta'ntjo̱ⁿya 'o ñequio cwii na tquiu'nn'aⁿna' 'o cha'cwijom tyuu'ndyo' ñ'eⁿ cwii teiⁿco'. 17¿Aa nnts'aacheⁿna' cwitjei'yo' cwenta na tquiu'nn'aⁿya 'o ñequio cwii nn'aⁿya na jño̱o̱ⁿya na m'aⁿ'yo'? 18Tcaaⁿ'a nnom Tito na cjacanty'iaaⁿ'aⁿ 'o ndo' jño̱o̱ⁿya cwiicheⁿ nn'aaⁿya na matseiyu' ñ'eⁿñê. ¿Aa nnts'aacheⁿna' na tquiu'nn'aⁿ Tito 'o? ¿Aa tiyuu' na wendyô̱ ñecwii xjeⁿ m'aaⁿ' n'o̱o̱ⁿyâ? 19Nnda̱a̱ nnts'aana' na cwila'tiuu'yo' cwe' na jeeⁿ cwila'cajñoom'ndyô̱ nda̱a̱'yo' sa̱a̱ tiyuu' naljo'. Cantyja 'naaⁿ' ñ'oomwaa', wandyo̱' waana', ee ntyjii Ty'o̱o̱ts'om ñ'oom na cwilana̱a̱ⁿyâ nda̱a̱'yo' ndo' na cwila'xmaaⁿyâ cwentaa' Cristo. Jo' chii 'o nn'aⁿya na jeeⁿ wi' ts'o̱o̱ⁿya, cwil'aayâ na ljo' cha nnteijndeiina' 'o na nntsanajnda̱'yo'. 20Ee macaty'ua̱ xeⁿ na nncua̱caño̱o̱ⁿnnda'a 'o nnda̱a̱ nnts'aana' na xocaljeiya 'o cha'xjeⁿ na ntyjaa' ts'o̱o̱ⁿ, meiⁿ 'o xocaliu'yo' ja cha'xjeⁿ na ntyjaa' n'om'yo'. Nquiaya na nljeiya na cwila'ntja'ndyo', na cwila'ta̱a̱' n'om'yo' nc'iaa'yo', cwilawjee'yo' joona, cwitjei'ya'ndyo' cheⁿncjo'yo', ndo' cwilaneiⁿ'yo' cantu nacjoona, na cwitio'ñ'oom'yo' joona, na cwitjei's'andyo', cwitjei'lcundyo' cheⁿncjo'yo' ndo' na tixcwe m'aⁿ'yo' cha'xjeⁿ matsona' na c'om'yo'. 21Matseicaty'uena' ja quia na ncua̱caño̱o̱ⁿnnda'a 'o, nquii Ty'o̱o̱ts'omya nnts'aaⁿ na nlui'jnaaⁿ'ndyo̱ quii'ntaaⁿ'yo' ndo' na nntseity'ioona' ja cantyja 'naaⁿ jndyendyo' 'o na jaach'ee xuee cwila'tjo̱o̱ndyo' nnoom meiⁿ tyoolcwe' n'om'yo' jnaⁿ'yo', na tilju' tsaam'aⁿ'yo' jo nnoom, na ndicwaⁿ cwim'aⁿ'ya'yo' ñequio nn'aⁿ ndo' na cwila'queeⁿ n'om'yo' chiuu tseixmaⁿ tsjoomnancue.
2 Corintios 12


1Jlui' Jesús tsjoom'ñeeⁿ, tjalcweeⁿ'eⁿ ndyuaa tsjom'm. Ndo' nn'aⁿ na cwila'jomndye ñ'eⁿñê ty'ena ñ'eⁿñê. 2Quia na tuee' xuee na cwita'jndyee nn'aⁿ judíos, tjaquiee' Jesús naquii' wats'om 'naaⁿna, to̱o̱ⁿ'o̱ⁿ na tyo'mo̱o̱ⁿ nda̱a̱na. Ndo' jndye nn'aⁿ na tyondye ñ'oom na tyoñequiaaⁿ jeeⁿ tjawee' n'omna. Jluena: —¿Yuu chuu tsaⁿm'aaⁿ cha'tso ñ'oommeiⁿ' na jeeⁿ yana'? Ndo' ¿yuu jnaⁿ na jeeⁿ jndo̱' ts'oom? ¿Chiuu waayuu na jeeⁿ jndye nnom ts'iaaⁿ t'maⁿ mach'eeⁿ na tiquinty'iaaya? 3Ndo' tsaⁿm'aaⁿ', ¿aa nchii cwe' ts'aⁿ na macuuñe n'oom? ¿Aa tiyuu' na jom jnda María? Ndo' ntyjeeⁿ, ¿aa nchii Jacobo ñequio José ndo' Judas ñequio Simón? Ndo' mati yolcu ntyjeeⁿ m'aⁿna quii'ntaaⁿya. Jo' chii t'omna na tineiiⁿna jom. 4Quia jo' tso Jesús nda̱a̱na: —Majndye nn'aⁿ m'aⁿ na cwila't'maaⁿ'ndye profeta. Sa̱a̱ macanda̱ nn'aⁿ ndyuaaⁿ'aⁿ ñequio nn'aaⁿ'aⁿ ñequio nn'aⁿ waⁿ'aⁿ tixocala't'maaⁿ'ndyena jom. 5Macwe' jo' tjaa'naⁿ ts'iaaⁿ t'maⁿ na s'aaⁿ quii'ntaaⁿna. Macanda̱ tioom l'o̱o̱ⁿ nacjoo cwantindye nn'aⁿwii na sein'maaⁿ joona. 6Ndo' s'aana' na jeeⁿ jnda ntyjeeⁿ na tileica'la'yu' naⁿ'ñeeⁿ. Jnda̱ chii tjawinoom njoom nch'u na nndyoo' tsjom'm. Tyo'mo̱ⁿtyeeⁿ nda̱a̱ nn'aⁿ. 7Quia jo' t'maaⁿ nn'aⁿ canchoo'we na cwila'jomndye ñ'eⁿñê. Tquiaaⁿ najndeii na tseixmaaⁿ na nla'xmaⁿna cha nnda̱a̱ nntjeii'na jndyetia naquii' n'om nn'aⁿ. Ndo' to̱o̱ⁿ'o̱ⁿ na majñoom we wendyena ts'iaaⁿ 'naaⁿ'aⁿ. 8Ndo' sa̱'ntjoom na meiⁿcwii 'naⁿ tic'ooñ'omna nato, meiⁿ chetsja', meiⁿ tyoo', meiⁿ tsjo̱'ñjeeⁿ. Macanda̱ ts'oom l'eii wanaaⁿ na nnc'ooñ'omna, 9ñequio lcoom na ñjoomna. Ndo' manda̱ liaa na cwee'na na cwi'oona. 10Mati tsoom nda̱a̱na: —Meiⁿyuucheⁿ waa' ts'aⁿ na nntsquie'yo', caljoo'ndyo' jo' jo' hasta xjeⁿ na nlui'yo' tsjoom'ñeeⁿ. 11Sa̱a̱ xeⁿ nntsquie'yo' cwii tsjoom na tiñe'cato'ñoom nn'aⁿ 'o, meiⁿ tiñe'candyena ñ'oom ndyue'yo', quia na nlui'yo' tsjoom'ñeeⁿ, calaquia'yo' ts'ojnda̱a̱ na chuu' nc'ee'yo' cha na nncwji'yuu'ñena' nacjoo naⁿ'ñeeⁿ na tîcato'ñoomna ñ'oom' Ty'o̱o̱ts'om. Mayuu'cheⁿ nndye'yo' nntsjo̱o̱, xuee na nncu'xeⁿ Ty'o̱o̱ts'om nn'aⁿ, t'maⁿti nawi' nntjoom nn'aⁿ tsjoom'ñeeⁿ, nchiiti na nntjoom nn'aⁿ tsjoom Sodoma ñ'eⁿ Gomorra. 12Ndo' jlui' nn'aⁿ na jñom Jesús. Ty'enquiana ñ'oom na calcwe' n'om nn'aⁿ jnaaⁿna. 13Mati majndye jndyetia tyotjeii'na naquii' n'om nn'aⁿ. Tyoty'oomndyena seitye nacjoo nn'aⁿ wii na tyola'n'maⁿna naⁿ'ñeeⁿ. 14Ndo' Herodes, ts'aⁿ na matsa̱'ntjom, jñeeⁿ cantyja 'naaⁿ' Jesús ee cha'waa ndyuaa'ñeeⁿ jnda̱ t'oom' ñ'oom'ñeeⁿ. Sa̱a̱ luaa seitioom cantyja 'naaⁿ' Jesús, tsoom: —Tsaⁿm'aaⁿ' ¿aa nchii juu Juan, ts'aⁿ na tyotseits'oomñe nn'aⁿ? ¿Aa nchii jom jnda̱ wando'xcoom na tueeⁿ'eⁿ, jo' chii waa na matseixmaaⁿ na cwicanda̱a̱ mach'eeⁿ ts'iaaⁿ t'maⁿmeiⁿ'? 15Sa̱a̱ nt'omcheⁿ nn'aⁿ tyolue: —Profeta Elías luaa'. Ndo' nt'omcheⁿ tyolue: —Luaa' profeta cha'na joo profeta na tyom'aⁿ tandyo xuee. 16Quia na jndii Herodes ñ'oommeiⁿ' na cwilue nt'omcheⁿ, tsonnaaⁿ'aⁿ: —Maxjeⁿ Juan luaa', ts'aⁿ na sa̱'ntjo̱ⁿ na catyjena xtyo'. Jnda̱ wando'xcoom na tueeⁿ'eⁿ. 17Ee Herodes ñequio tsaⁿ na jndyu Felipe joona cwii nquieendyena. Sa̱a̱ Herodes m'aaⁿ ñ'eⁿ scuu' tyjeeⁿ. Herodías jndyu yuscu'ñeeⁿ. Ndo' tyotso Juan nnoom: —'U ticatsa̱'ntjomna' na mañ'oom' scuu' t'iu'. Jnaaⁿ' ñ'oomwaa' na jeeⁿ ndya' jndoo' yuscu Herodías Juan. Jo' chii seincjoo'ñe yuscu'ñeeⁿ nnom Herodes ndo' jom je' seiyoom'm, sa̱'ntjoom na cala'tyeⁿna Juan, chii catuee'na juu w'aancjo. Herodías queeⁿ ts'oom Juan hasta l'ue ts'oom na calacuee'na juu sa̱a̱ tileicanda̱a̱. 20Ee Herodes nquiaⁿ'aⁿ juu. Sei'no̱o̱ⁿ'o̱ⁿ na tseixmaⁿ Juan cantyja na maty'iomyana' ndo' na jnda̱ tqueⁿlju' Ty'o̱o̱ts'om naquii' ts'om tsaⁿ'ñeeⁿ. Jo' chii tyowañom'm juu cha ticats'aa yuscu'ñeeⁿ nawi' ñ'eⁿñe. Ñequio na xcwee' ts'oom tyoñeeⁿ ñ'oom na tyoñe'quiaa tsaⁿ'ñeeⁿ sa̱a̱ tijndye sei'no̱o̱ⁿ'o̱ⁿ ñ'oom na tyotseineiⁿ Juan. 21Sa̱a̱ tue'ntyjo̱ xjeⁿ na juu Herodías ljeiiⁿ chiuu ya na nnda̱a̱ nnts'aaⁿ. Ee tuee' xueechuu' Herodes, tyola't'maaⁿ'ndyena jom. Tquiaaⁿ nantquie na tcwa' nn'aⁿ na cwiluiitquiendye cantyja 'naaⁿ'aⁿ, ñequio nn'aⁿ na cwitsa̱'ntjom sondaro, ndo' ñequio nt'omcheⁿ nn'aⁿ na cwiluiitquiendye ts'o̱ndaa Galilea. 22Quia jo' tjaquiee' yuscundyua jnda Herodías yuu cwicwa' naⁿ'ñeeⁿ, seijnom jo nda̱a̱na. Jeeⁿ tjawee' ts'om Herodes ndo' mati nn'aⁿ na jla'jomndye ñ'eⁿñê. Tsoom nnom yuscundyua'ñeeⁿ: —Caⁿ' cantyjati na l'ue ts'om' no̱o̱ⁿ, ndo' ja nñequia. 23Seityeⁿtyeeⁿ ñ'oom, tsoom: —Meiⁿnquia na nlcaⁿ' no̱o̱ⁿ, nñequia hasta meiiⁿ xcwe cantyja na matsa̱'ntjo̱ⁿ. 24Jlui' yuscu'ñeeⁿ quii'ntaaⁿ nn'aⁿ, tax'eeⁿ nnom tsoñeeⁿ: —Naⁿ, ¿ljo' nlcaaⁿ'a? T'o̱ tsaⁿ'ñeeⁿ nnom jnaaⁿ: —Caⁿ' xqueⁿ Juan, tsaⁿ na tyotseits'oomñe nn'aⁿ. 25Mantyja seityuaaⁿ'aⁿ, tjaquiee'nnaaⁿ'aⁿ na m'aaⁿ rey Herodes, tsoom: —Ja l'ue ts'o̱o̱ⁿ na maje'ndyo quiaa' no̱o̱ⁿ cwii xio na njom xqueⁿ Juan, tsaⁿ na tyotseits'oomñe nn'aⁿ. 26Na luaa' tso tsaⁿ'ñeeⁿ, jeeⁿ seichjoo'na' ts'om Herodes. Sa̱a̱ nc'e na jnda̱ tqueⁿtyeeⁿ ñ'oom'm ñequio na ndyecheⁿ nn'aⁿ na cwila'jomndye ñ'eⁿñê, jo' chii tîcanda̱a̱' ts'oom na nntseichueeⁿ'eⁿ ñ'oom. 27Mantyja jñoom cwii sondaro 'naaⁿ'aⁿ, sa̱'ntjoom na cjaac'oom tsaⁿ'ñeeⁿ xqueⁿ Juan. 28Quia jo' tja sondaro'ñeeⁿ w'aancjo, tjacatyjeeⁿ xtyo' Juan. Jnda̱ chii jndyoñ'oom juuna' ts'om cwii xio. Tquiaaⁿ nnom yuscu'ñeeⁿ ndo' juu tquiaa nnom tsondyee. 29Jnda̱ na jndye nn'aⁿ na tyocañ'eeⁿ ñ'eⁿ Juan, quia jo' ty'ec'omna sei'ts'o 'naaⁿ'aⁿ. Ty'ecat'iuuna jom. 30Nn'aⁿ na jñom Jesús ts'iaaⁿ 'naaⁿ'aⁿ tjomndyennda'na na m'aaⁿ. Tyoluena nnoom cha'tso ts'iaaⁿ na jnda̱ ñel'ana ndo' cha'tso ñ'oom na jnda̱ ñet'mo̱o̱ⁿna. 31Quia jo' tsoom nda̱a̱na: —Cjaaya, nntsaaya cwii joo yuu na ñencjo̱o̱ jo jnda̱a̱ na nnta'jndya̱a̱ya. Ee yuu na tyom'aⁿna jndye ts'aⁿ, nn'aⁿ na cwiquie ndo' nn'aⁿ na cwi'oo, meiⁿ tileicju'naaⁿñena' na nlcwa'na. 32Jo' chii jlui'na na ñenquieena ñ'eⁿ w'aandaa na 'oona cwii joo yuu na tjaa'naⁿ nn'aⁿ. 33Sa̱a̱ jndye nn'aⁿ nty'iaatquia na cwi'oona ndo' ta'jnaaⁿ' naⁿ'ñeeⁿ joona na 'oowinomna. Ndo' jla'tyuaa'ti naⁿ'ñeeⁿ, jnaⁿna njoomna ty'eca'na, ty'enquiandyena 'ndyoo ndaaluee. Joona tquiejndyeena yuu na wjaa Jesús ñequio nn'aⁿ na cwila'jomndye ñ'eⁿñê. 34Quia jlueeⁿ'eⁿ ts'om w'aandaa nty'iaaⁿ'aⁿ na jeeⁿ jndye nn'aⁿ jnda̱ tjomndye jo' jo'. Ty'oom na jeeⁿ wi' ts'oom naⁿ'ñeeⁿ ee cwe' m'aⁿtona cha'cwijom cwii tmaaⁿ' canmaⁿ na tjaa 'ñeeⁿ juu na ya nnteix'ee. Quia jo' to̱o̱ⁿ'o̱ⁿ na jndye ñ'oom tyo'mo̱o̱ⁿ nda̱a̱na. 35Quia na jnda̱ tmaaⁿ, nn'aⁿ na cwila'jomndye ñ'eⁿñê ty'entyjaa'na jom, jluena nnoom: —Je' jnda̱ tmaaⁿ ndo' tjaa'naⁿ l'aa meiⁿ rancho 'naaⁿ nn'aⁿ. 36Cajñom' naⁿm'aⁿ' na nnc'oona ranchoo nn'aⁿ oo njoom nch'u na nndyoo' nndyoo' cha jo' jo' nnda̱a̱ nla'jndana na nlcwa'na. Ee joona tjaa'naⁿ na c'omna na nlcwa'na. 37T'o̱ Jesús nda̱a̱na, tsoom: —'O quia'yo' na nlcwa'na. Quia jo' jluena nnoom: —¿Cwaaⁿ nnda̱a̱ nleijndeii meiiⁿ nntsalajndaayâ cha'na we siaⁿnto s'om denario tyoo' na nñe'quiaayâ na nlcwa' naⁿm'aⁿ'? 38Tax'eeⁿ nda̱a̱na, tsoom: —¿Cwanti tyoo' cwileiñ'om'yo'? Canty'ia'yo' cwanti na mawaa. Jnda̱ na l'ueena, jluena nnoom: —Ñe'om taⁿ' tyoo' ñ'eⁿ we catscaa cwilein'o̱o̱ⁿyâ. 39Quia jo' sa̱'ntjoom na cal'a nn'aⁿ cwii cwii tmaaⁿ' ndo' cwindyuaandyena nacjoo' jnda̱ nch'u. 40Nt'om naⁿ'ñeeⁿ ty'emeindyuaandyena cwii siaⁿnto na cwii cwii tmaaⁿ', ndo' nt'om naⁿ'ñeeⁿ l'ana wen'aaⁿ nchoo' nqui na cwii cwii tmaaⁿ' joona. 41Jnda̱ na to'ñoom 'om taⁿ' tyoo' ñequio we catscaa, quia jo' jlunda̱a̱ñê cañoom'luee. Tquiaaⁿ na quianl'uaa' Tsotyeeⁿ. Jnda̱ jo' tyjeeⁿ tyoo'ñeeⁿ, tquiaaⁿ joona' nda̱a̱ nn'aⁿ na cwila'jomndye ñ'eⁿñê cha joona nnt'oomna joona' nda̱a̱ nn'aⁿ na meindyuaandye. Majo'ti s'aaⁿ ñ'eⁿ we catscaa. 42Tcwa' cha'tsondye nn'aⁿ hasta tjacjoona. 43Ndo' nn'aⁿ na cwila'jomndye ñ'eⁿñê jla'tjomna ntaⁿ' ntyoo' ñ'eⁿ calcaa na 'ndiina'. Too' canchoo'we tsquiee. 44Ndo' jndye nn'aⁿ na tcwa' ntyoo' na tyot'oom naⁿ'ñeeⁿ. Tue'ntyjo̱ cha'na 'om meiⁿ na cwe' naⁿnom. 45Quia jo' mantyja jñom Jesús nn'aⁿ na cwila'jomndye ñ'eⁿñê na cuo̱na ts'om w'aandaa, c'ooñetina, nncwit'ioo'na xndyaa' ndaaluee na nlquiena tsjoom Betsaida. Jom nljoo'ñetyeeⁿ yocheⁿ na majñoom nn'aⁿ na jndyendye. 46Ndo' jnda̱ na jñoom naⁿ'ñeeⁿ, tjawaaⁿ cwii joo quii' jnda̱a̱ yuu na ñenqueⁿ na nntseineiiⁿ nnom Tsotyeeⁿ. 47Quia na jnda̱ teinco̱o̱ⁿ', juu w'aandaa'ñeeⁿ mam'aaⁿna' xcwe ts'om ndaaluee, ndo' Jesús ñenqueⁿ cwii m'aaⁿ tyuaatcwii. 48Nty'iaaⁿ'aⁿ na jeeⁿ wi' cwitjoom naⁿ'ñeeⁿ na ñjomndye w'aandaa, ee matseilcwe'tya' jndye juuna'. Jeeⁿ cwila'jnda̱na na cwicantyjaandyena n'oom pala' cwentaa' w'aandaa'ñeeⁿ. Cha'na ñequiee na cwitsjoom jnaaⁿ tjacaⁿ nnom ndaaluee. Tuee'cañoom na m'aⁿna, ndoo' cwe' nncwinoom'm joona. 49Quia nty'iaana na mawjaacaⁿ nnom ndaaluee, jla'tiuuna jndii cwinty'iaana. Jndeii tyola'xuaana. 50Jeeⁿ ndya' tyuena ee cha'tsondyena nty'iaana jom. Mantyja t'maaⁿ joona, tsoom nda̱a̱na: —C'om'yo' na t'maⁿ n'om'yo'. Mannco̱ luaa. Tilacatyuendyo'. 51Quia jo' tuo̱o̱ⁿ ts'om w'aandaa yuu na ñjomndyena, mana teicheⁿ jndye. Jo' chii jeeⁿ seiñ'eeⁿ'ñena' joona cantyja 'naaⁿ'aⁿ. 52Ee tila'no̱ⁿ'na cantyja 'naaⁿ' ts'iaaⁿ t'maⁿ na s'aa Jesús ñequio ntyoo' na tcwa' nn'aⁿ. Ndo' ndicwaⁿ tileiqueⁿna cwenta 'ñeeⁿ cwiluiiñê. 53Quia na jnda̱ tei'xndyaandyena ndaaluee, tquiena ndyuaa Genesaret. Jo' jo' teicjoomna w'aandaa 'ndyoo ndaaluee. 54Quia jlui'na w'aandaa mañoom' ta'jnaaⁿ' nn'aⁿ ndyuaa'ñeeⁿ Jesús. 55Jla'tyuaa'na, ty'ena cha'waa ndyuaa'ñeeⁿ, tyo'oochona nn'aⁿwii cwe' ñ'eⁿ nduu meiⁿyuucheⁿ joo na ndyena na mawee' Jesús. 56Ndo' meiⁿyuucheⁿ na tueⁿ'eⁿ, meiiⁿ njoom nch'u, meiiⁿ njoom t'maⁿ, meiiⁿ jo ndo' jnda̱a̱, tyotsa̱'na nn'aⁿwii ts'om nato. Ndo' joo nn'aⁿwii'ñeeⁿ tyola'ty'oondyena nnoom na nñequiaaⁿ meiiⁿ cwe' 'ndyoo liaⁿ'aⁿ na nñe'quio'na. Ndo' cha'tso nn'aⁿ na tye'nquio' 'ndyoo liaⁿ'aⁿ n'maaⁿ.
Marcos 6


1Cwii ts'aⁿ na jnda̱ tquieñe, tintseitia' jom. Catseijndo̱' ts'oom cha'cwijom na cwiluiiñe tsotye'. Ndo' nn'aⁿ na cje m'aⁿ, catsa' ñ'eⁿndyena cha'cwijom na cwiluiindyena nt'iu' nncu'. 2Nda̱a̱ yolcu na jnda̱ tquiendye, catseineiⁿ' ñ'eⁿndyena na cha'na tso'ndyo'. Ndo' ñ'eⁿ yolcu na cje m'aⁿ, catsa' na cha'na nt'iu' nncu' sa̱a̱ ñequio na meiⁿcwii tjaa'naⁿ na matseitiuu' ñ'eⁿndyena. 3Cal'uee'ndyu' chiuu nntei'jndei'yo' yolcu na jnda̱ ljondye na mayuu'cheⁿ tjaa 'ñeeⁿ na nnda̱a̱ nntei'x'ee joona. 4Ee cwii yuscu na jnda̱ ljoñe xeⁿ m'aⁿ ntseinaaⁿ oo ntseindacantyjoom macaⁿna' najndyee cala'no̱ⁿ' naⁿ'ñeeⁿ na jndei'na' na joona catei'x'eena jom ee cha'cwijom chojnaⁿna nnoom na seiqueeⁿ joona. Jeeⁿ xcwe na nl'ana na ljo' ndo' cjaawee' ntyjii Ty'o̱o̱ts'om. 5Juu yuscu na jnda̱ ljoñe na tue' saa' ndo' na mayuu' tjaa'naⁿ nn'aaⁿ'aⁿ na nntei'x'ee jom, m'aaⁿ tsaⁿ'ñeeⁿ na macanda̱ nquii Ty'o̱o̱ts'om na macantyjaa' ts'oom. Jo' chii naxuee ndo' natsjom macaaⁿ nnom. 6Sa̱a̱ yuscu na jnda̱ ljoñe na mach'ee cantyja na neiⁿnco tsjoomnancuee, meiiⁿ na ndi wanoom'm, sa̱a̱ jo nnom Ty'o̱o̱ts'om matseijomna' jom cha'cwijom ts'oo. 7Ñ'oommeiⁿ' catsa̱'ntjom' nn'aⁿ na cwila'yu' na cala'canda̱a̱'ndyena joona' cha xocuaa ñ'oom na tis'a cwil'ana. 8Ee ts'aⁿ na tic'oom' ts'om cantyja 'naaⁿ' nn'aaⁿ' na tjawitquio̱o̱', majndeiiticheⁿ nn'aaⁿ' nquii, tsaⁿ'ñeeⁿ macwji'ñê na matseiyu'ya ts'oom ñ'eⁿ Ty'o̱o̱ts'om ndo' na ljo' mach'eeⁿ wi'ñetyeeⁿ nchiiti ts'aⁿ na tyootseiyu'. 9Quia cwiwiljeii ncuee yolcu na jnda̱ ljondye, macanda̱ cala'ljei'yo' xuee' yuscu na jnda̱ jnda̱a̱' ndyeen'aaⁿ chuu' ndo' na macanda̱ ñ'eⁿ saa' ñet'oom. 10Macaⁿna' na waa ñ'oomya cantyja 'naaⁿ'aⁿ, na ya seiqueeⁿ ntseinaaⁿ, tyotseiljoom nn'aⁿ na cwe' tyoquieya waⁿ'aⁿ, mati tyoju'ñe cjeeⁿ na tyondi'ntjoom nda̱a̱ nn'aⁿ na cwila'yu'ya n'om, ndo' tyoteijneiⁿ nn'aⁿ na wi' cwiwinom, ñequii'cheⁿ tyojoo'ya ts'oom na ñes'aaⁿ cha'tso nnom naya. 11Sa̱a̱ yolcu na jnda̱ ljondye na titquiendye, tintseiljei' ncueena, ee quia na wjaachuuna' joona na neiⁿnco nquiuna na ñec'omnnda'na na we ca'na quia jo' ñe'c'unconnda'na. Ndo' jo' nntjeii'ndyena na macanda̱ Cristo cwicantyjaa' n'omna. 12Ndo' na luaa', matseijndaa'ñena' na cwila'tjo̱o̱ndyena na tyoola'canda̱na na macanda̱ Cristo m'aⁿna na quit'maⁿ n'omna. 13Ndo' mati cwe' w'aa ndo' w'aa nc'iaana cwi'oona, ndo' na ljo', cwila'nchqueeⁿ'ndyena. Ndo' nchii macanda̱ jo', mati cantundyena, cwitii'ndyena ljo' cwitjoom nt'omcheⁿ nn'aⁿ, cwila'neiⁿna ñ'oom na ticatsona' na nluena. 14Nc'e na luaa' waa, jo' na l'ue ts'o̱o̱ⁿ na yolcu na jnda̱ ljondye na cje m'aⁿna, c'unconnda'na, c'om ndana, cateix'eena w'aana meiⁿ tinquiana na wanaaⁿ na nla'neiⁿ nn'aⁿ ñ'oom wi' nacjoo nn'aⁿ na cwila'yu'. 15Ee ñ'eeⁿ' yolcu na jnda̱ ljondye na jnda̱ tjeii'ndyena cantyja 'naaⁿ' Cristo na cwilajomndyena cantyja ñaaⁿ' Satanás. 16Cwii tsaⁿscu na matseiyu', xeⁿ quii'ntaaⁿ nn'aaⁿ'aⁿ na jnda̱ teitquio̱o̱' m'aⁿ yolcu na jnda̱ ljondye, macaⁿna' na cateix'eeⁿ yolcu'ñeeⁿ cha ticaⁿna' na joo nn'aⁿ tmaaⁿ' cwentaa' Ty'o̱o̱ts'om cateix'eena yolcu'ñeeⁿ. 17Nn'aⁿ na cwiluiitquiendye na ya cwilei'choondyena tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ, matsona' na canda̱a̱' cala't'maaⁿ'ndye nn'aⁿ joona. Majndeiiticheⁿ nquieena na laxmaⁿna na cwiñequiana ñ'oom' Ty'o̱o̱ts'om ndo' na cwit'mo̱o̱ⁿna juuna'. 18Ee waa ñ'oom' Ty'o̱o̱ts'om na teiljeii na matsona': "Tincwjaa'ndyu' bosa 'ndyoo quioo'jndyo na mach'ee ts'iaaⁿ." Ndo' mati waa cwiicheⁿ ñ'oom na matsona': "Naⁿntjom laxmaⁿna na nnto'ñoomna na cwitantjomna." 19Quia na waa ñ'oom nacjoo' cwii ts'aⁿ na cwiluiitquieñe nda̱a̱ nn'aⁿ na cwila'yu', tintseiñ'oom'ndyu' ñ'oom'ñeeⁿ xeⁿ tjaa'naⁿ we oo ndyee ts'aⁿ na nncwji'yuu'ñe juuna'. 20Sa̱a̱ nn'aⁿ na cwiluiitquiendye quii' ts'iaaⁿ 'naaⁿ' Ty'o̱o̱ts'om, xeⁿ cwila'tjo̱o̱ndyena meiⁿ tiñe'ca'ndyena na ljo' cwil'ana, catseitia' joona jo nda̱a̱ nn'aⁿ na cwila'yu' cha' catseicaty'uena' joona. 21Jo nnom Ty'o̱o̱ts'om ñequio Ta Jesucristo, ndo' jo nda̱a̱ ángeles na cwiluiindye cwentaa' Ty'o̱o̱ts'om, catseicanda̱a̱'ndyu' ñ'oommeiⁿ', meiⁿ tintsa' na wja'ñ'oomndyu' ñ'eⁿ cwii ts'aⁿ sa̱a̱ cwiicheⁿ tineiⁿ'. 22Tintseicjeendyu' na nndio' l'o̱' cjoo' cwii ts'aⁿ na nluiitquieñe ts'iaaⁿ 'naaⁿ' Ty'o̱o̱ts'om, cha xeⁿ waa na matseitjo̱o̱ñê tixocats'aana' na nnt'uii jnaaⁿ'aⁿ 'u. 'U cwji'ndyu' cantyja 'naaⁿ' cha'tso nnom natia. 23Quia na wi' tsia', nchii ñequii'cheⁿ ndaatioo ma'ua'. Mati c'ua' chjoowi' winom. 24Nt'om nn'aⁿ mañoom' cwiwitquioo' na cwila'tjo̱o̱ndye cwii tjo̱o̱cheⁿ na nnt'uiina' joona sa̱a̱ nt'omcheⁿ nn'aⁿ nda̱nquia cwiwitquioo' naljo' laxmaⁿna. 25Ndo' maljo'yu waa cantyja 'naaⁿ' ts'aⁿ na mach'ee yuu naya, mañoom' cwiwitquioo' na ya mach'eeⁿ, ndo' ts'iaaⁿ ya na cwil'a nn'aⁿ meiiⁿ titquioo'na', sa̱a̱ nda̱nquia nleitquioo'na'.
1 Timoteo 5


1Ja Pablo cwiluiindyo̱ apóstol cwentaa' Jesucristo. Jom ty'ioom ts'iaaⁿ ja na matseixmaⁿya ts'aⁿ na majñom Ty'o̱o̱ts'om jo nda̱a̱ nn'aⁿ na nñequiaya ñ'oom naya 'naaⁿ'aⁿ cantyja na macwji'n'maaⁿñê joona. 2Matseicwanom Ty'o̱o̱ts'om ñ'oom na macwji'n'maaⁿñê nn'aⁿ. Tandyo xuee t'mo̱o̱ⁿ na ljo' nnts'aaⁿ ñequio ñ'omndyuee profetas. Jla'ljeiina ñ'oom'ñeeⁿ na lju' la'xmaⁿna'. 3Juu ñ'oom naya'ñeeⁿ mat'uiina' cantyja 'naaⁿ' Jnaaⁿ, nquii Ta Jesucristo. Cantyja na ts'aⁿ jom, tuiiñê tsjaaⁿ 'naaⁿ' rey David na jndyowicantyjoo'. 4Jnda̱ chii t'mo̱ⁿ Espíritu Santo na Jnda Ty'o̱o̱ts'om juu ndo' waa najndeii. Teitquioo' naljo' ee jnda̱ na tue' tando'xco quii'ntaaⁿ l'oo. 5Ndo' cantyja 'naaⁿ' jom macandaya naya na matseixmaⁿ Ty'o̱o̱ts'om na majñoom ja ts'iaaⁿ 'naaⁿ'aⁿ jo nda̱a̱ nn'aⁿ cha'waa tsjoomnancue. Ee l'ue ts'oom na meiⁿquiayuucheⁿ caliu nn'aⁿ na t'maⁿ waa na jnda̱ s'aaⁿ, cha cala'yu'ya n'omna ndo' cala'canda̱na jo nnoom. 6Mati mañ'oomna' 'o, ee maqueeⁿ'ñê 'o na cala'xmaⁿ'yo' cantyja 'naaⁿ' Jesucristo. 7Matseicwano̱ⁿ cartawaa na m'aⁿ' cha'tsondyo' 'o na candya' ts'om Ty'o̱o̱ts'om na m'aⁿ'yo' Roma, na maqueeⁿ'ñê na cwiluiindyo' cwentaaⁿ'aⁿ. Nquii Tsotya̱a̱ya Ty'o̱o̱ts'om ñequio Ta Jesucristo quiana na tjaa ñomtiuu c'om'yo' jo nda̱a̱na ñequio naya na laxmaⁿna. 8Najndyee nc'e Jesucristo, mañequiaya na quianl'uaa' Ty'o̱o̱ts'omya cantyja 'naⁿ'yo'. Ee meiⁿyuucheⁿ na mawa̱ya, ya ñ'oom cwila'neiⁿ nn'aⁿ cantyja na cwila'yu'ya ñ'om'yo' ñ'eⁿñê. 9Manoom'm na mayu'a na ticjo̱meintyja̱a̱'a na macaⁿ'a nnoom na cateijneiⁿ 'o. M'aaⁿya na xcwee' ts'o̱o̱ⁿya na mandi'ntjo̱ⁿya nnoom. Ndo' ñequii'cheⁿ matseina̱ⁿya nda̱a̱ nn'aⁿ ñ'oom naya cantyja 'naaⁿ' Jnaaⁿ Jesucristo. 10Ñequii'cheⁿ na macaⁿ'a nnom Ty'o̱o̱ts'om cha xeⁿ na jom l'ue ts'oom nncue'ntyjo̱ na nnda̱a̱ nncjo̱cando̱o̱'a 'o. 11Ee ntyjaa'ya ts'o̱o̱ⁿya na nncua̱'caño̱o̱ⁿya na nnteijndeiya 'o ñequio ñ'oom' Ty'o̱o̱ts'om cha nntsana'jnda̱'yo' cantyja 'naaⁿ'aⁿ. 12Luaa' l'ue ts'o̱o̱ⁿ cha juu na cwilayu'ya n'om'yo' ñ'eⁿñê ñequio juu na matseiyu'ya ts'o̱o̱ⁿya tjoom' nnteijndeiina' 'o ndo' nnteijndeiina' ja. 13'O nn'aⁿya na cwila'yu'yo' ñ'eⁿ Ty'o̱o̱ts'om, l'ue ts'o̱o̱ⁿ na caliu'yo' na jndye ndii' tyotseijndaa'ndyo̱ na nncua̱'caño̱o̱ⁿya 'o, sa̱a̱ ñeseicu'na' ja. Luaa' waa na ñetqueⁿ ts'o̱o̱ⁿ, cha cantyja 'naaⁿ' ts'iaaⁿ na nnts'aaya majndyeti nn'aⁿ nntioondye l'o̱o̱ⁿ, ndo' mati 'o nntsaala'no̱ⁿ'ti'yo' cantyja 'naaⁿ'aⁿ cha'xjeⁿ quiluii quii'ntaaⁿ nt'omcheⁿ nn'aⁿ na nchii judíos. 14Ee matseijomna' ja cha'cwijom cwii ts'aⁿ na t'maⁿ chujnaⁿ, tseixmaⁿya na ljo' nda̱a̱ nn'aⁿ na cwila'neiⁿ ñ'oom griego, ndo' mati nda̱a̱ meiⁿquia nn'aⁿ na tjachuii' ñ'oom na cwila'neiⁿ. Oo nda̱a̱ nn'aⁿ na jndo̱' n'om cantyja 'naaⁿ' ljeii, ndo' mati nda̱a̱ nn'aⁿ na ticata'jnaaⁿ' ljeii. 15Jo' chii jeeⁿ queeⁿ ts'o̱o̱ⁿya na mati nñequiaya ñ'oom na macwji'n'maaⁿñe Ty'o̱o̱ts'om nn'aⁿ nda̱a̱ 'o quia na nncua̱ya na m'aⁿ'yo' Roma. 16Tijnaaⁿ'a cantyja 'naaⁿ' ñ'oom naya 'naaⁿ' Ty'o̱o̱ts'om, ee juuna' cwiluiiñena' najneiⁿ na macwji'n'maaⁿñê meiⁿcwi'ñeeⁿcheⁿ ts'aⁿ na matseiyu' ñ'oom naya'ñeeⁿ. Najndyee mach'eeⁿ na ljo' ñequio nn'aⁿ judíos ndo' mati ñequio meiⁿquia nn'aⁿ. 17Juu ñ'oom naya'ñeeⁿ matseicandiina' chiuu mach'ee Ty'o̱o̱ts'om na maqueeⁿ jaa na tjaa jnaⁿ laxmaaⁿya jo nnoom nc'e na cwila'yu'ya n'o̱o̱ⁿya ñ'eⁿ Jesucristo. Ee waa ñ'oom'm na teiljeii na matsona' na ljo': "Nquii ts'aⁿ na maqueⁿ Ty'o̱o̱ts'om na tjaa jnaⁿ tseixmaⁿ, catseiyu'ya ts'om tsaⁿ'ñeeⁿ ñ'eⁿñê." 18Ee xjeⁿ cañoom'lueecheⁿ matseicano̱o̱ⁿ Ty'o̱o̱ts'om na matseiw'eeⁿ nacjoo nn'aⁿ na cwil'a cha'tso nnom na cwajndii ñequio natia. Na nmeiiⁿ' cwil'ana, cwila'lcwe'na nt'om nn'aⁿ na ñe'caliu ñ'oom na mayuu' cantyja 'naaⁿ'aⁿ. 19Ee naquii' n'omna maxjeⁿ manquiuyana ñ'oom na mayuu' cantyja 'naaⁿ' Ty'o̱o̱ts'om ee manquiityeeⁿ jnda̱ t'mo̱o̱ⁿ chiuu matseixmaaⁿ nda̱a̱na. 20Ee ljo' na titquioo' na matseixmaⁿ Ty'o̱o̱ts'om nnda̱a̱ nncwajnaaⁿ' ts'aⁿ jo' quia na manty'iaa' cha'tso na s'aaⁿ. Ee xjeⁿ na tuiicheⁿ tsjoomnancue cwiwitquioo'ya na jom cwiluiiñê Ty'o̱o̱ts'om ndo' cha'waa xuee waa na jneiⁿ. Jo' chii nn'aⁿ natia ljo' cwil'a xocanda̱a̱ nluena na tjaa'naⁿ jnaⁿ cachona, meiⁿ xocanda̱a̱ nta'ñoom'ndyena. 21Ee meiiⁿ na cwila'no̱ⁿ'na cantyja 'naaⁿ' Ty'o̱o̱ts'om sa̱a̱ maxjeⁿ tîcala't'maaⁿ'ndyena jom cha'xjeⁿ na macaⁿna'. Meiⁿ na quianl'uaaⁿ'aⁿ tiñe'nquiana. Ndo' joo ñ'oom na tyom'aaⁿ' n'omna cantyja 'naaⁿ' chiuu cwiluiiñê jeeⁿ cwe' ts'iaaⁿ'ndyo joona'. Jo' chii s'aana' ntjeiⁿ naquii' n'omna, ndo' na ljo' cwiljo na jaaⁿñe naquii' n'omna. 22Meiiⁿ na cwiluena na la'xmaⁿna nn'aⁿ na jeeⁿ jndo̱' n'om, sa̱a̱ cwino̱o̱ⁿ na cwe' ntjeiⁿndyetona. 23'Ndyena na cwila't'maaⁿ'ndyena Ty'o̱o̱ts'om na ticantycwii na wando' na m'aaⁿ yuu na jeeⁿ neiⁿncoo'. To̱'yoona na cwila't'maaⁿ'ndyena ndyueenda̱a̱ nn'aⁿ na cwintycwii na ta'ndo', ñequio cantsaa ñequio quioo' na cwi'ooca' ñequio quioo' na tjaa'naⁿ nc'ee'. 24Jo' chii 'ndiito Ty'o̱o̱ts'om na cal'atona meiⁿquia na ntjeiⁿ na ñe'cal'ana na cwajndii na queeⁿ n'om seiina na cantyja 'naaⁿ joona' ñel'ana cwii na jeeⁿ jnaaⁿ' ñequio ntyjeena. 25Tîcala'yu'na ñ'oom na mayuu' cantyja 'naaⁿ' Ty'o̱o̱ts'om. Yacheⁿ jla'yu'na ñ'oom na cwe' cantu. Ee tyola't'maaⁿ'ndyena 'naⁿ na s'aaⁿ nchii nqueⁿ na s'aaⁿ cha'tso nnom. Ndo' matsona' na ñequii'cheⁿ cala't'maaⁿ'ndye nn'aⁿ jom cha'waati xuee. Cal'a cha'tsondye nn'aⁿ naljo'. 26Macwe' nc'e jo' chii 'ndiito Ty'o̱o̱ts'om joona na cal'ana ljo' na mach'eena' nquiuna na ñe'cal'ana. Hasta yolcu tquiandye nda̱a̱ ntyjelcu ndo' nchii ljo' teincoondyena. 27Ndo' mati naⁿnom nchii macanda̱ cwe' ñequio yolcu tyom'aⁿna. Seijmeiⁿ'tina' joona na queeⁿ n'omna nc'iaana. Tyom'aⁿna meiiⁿ ñ'eⁿ ntyjenomna, ndo' nchii ljo' teincoondyena, cwii na jnaaⁿ'ticheⁿ. Ndo' na ljo' l'ana, tyota'wi'ndye cheⁿnquieena, tioomndyena ñequio seiina na ntjeiⁿ ljo' ñel'ana. 28Ndo' nc'e na l'ayana na tsuu' n'omna Ty'o̱o̱ts'om, jo' chii mati 'ndiitoom na cal'atona meiⁿljo'cheⁿ natia na ñe'cal'ana. 29M'aⁿna na cwil'ana cha'tso nnom na ticaty'iomyana'. Cha'na ts'aⁿ na cwe' m'aaⁿya ñ'eⁿ x'iaa', oo ts'aⁿ na ntjeiⁿ ljo' mach'ee ñ'eⁿ x'iaa' oo ts'aⁿ na matseiqueeⁿ ts'om 'naaⁿ' x'iaa', ts'aⁿ na ticatseiñ'oom'ñe yuu na maty'iomyana', ts'aⁿ na ta̱a̱' ts'om x'iaa', ts'aⁿ na matseicwjee nn'aⁿ, ts'aⁿ na matseintja'ñe ñequio x'iaa', ts'aⁿ na manquiu'nn'aⁿ x'iaa', ts'aⁿ na matsei'ndaa' ts'om x'iaa', ts'aⁿ na cwe' matseineiⁿto chiuu waa ñ'oom na mandii cantyja 'naaⁿ' x'iaa', 30ts'aⁿ na matioñ'oom x'iaa', ts'aⁿ na ticuee' ts'om Ty'o̱o̱ts'om, ts'aⁿ na wi'ñe ñequio x'iaa', ts'aⁿ na s'añe scuñe, ts'aⁿ na matseiwendyeñe cheⁿnquii, ts'aⁿ na matseijndaa'ñexco natia, ts'aⁿ na ticatseit'maaⁿ'ñe nn'aⁿ na nda juu, 31ts'aⁿ na tiñequiaañe na nntsei'no̱ⁿ' yuu na ya oo yuu na tia, ts'aⁿ na meiiⁿ na ñ'oom 'ndyoo sa̱a̱ xocatseicanda̱, ts'aⁿ na ticajnda ntyjii ljo' cwitjoom nc'iaa', ts'aⁿ na tixocatseit'maⁿ ts'om x'iaa', ts'aⁿ na tic'oom na wi' ts'om nn'aⁿ, 32joona manquiujndaa'ndyena na jnda̱ seijndaa'ñe Ty'o̱o̱ts'om na nntsuundye nn'aⁿ na nmeiiⁿ' cwil'a, sa̱a̱ meiiⁿ na ljo', wjaana' na 'ool'ana na ljo', ndo' yacheⁿ ya nquiuna quia na cwinty'iaana na majo'ti cwil'a nt'omcheⁿ nn'aⁿ.
Romanos 1


1Joo ncuee'ñeeⁿ tjomndyennda' cwii tmaaⁿ' nn'aⁿ na jndyendye. Ndo' tjaa'naⁿ na cwileiñ'om naⁿ'ñeeⁿ na nlcwa'na. Jo' chii t'maⁿ Jesús nn'aⁿ na cwila'jomndye ñ'eⁿñê, tsoom nda̱a̱na: 2—Wi' ts'o̱o̱ⁿya tmaaⁿ' nn'aⁿm'aⁿ', ee je' jnda̱ ndyee xuee na m'aⁿna ñ'eⁿndyo̱ ndo' tatjaa'naⁿ ljo' cwii cwileiñ'omna na nlcwa'na. 3Ndo' xeⁿ njño̱o̱ⁿya joona na c'oolcwee'na l'aana na ñe'jndo'na, quia jo' nato m'aⁿna nntycwii na jndeii' n'omna ee ñ'eeⁿ nt'omndye joona na tquia jnaⁿna. 4Quia jo' nn'aⁿ na cwila'jomndye ñ'eⁿñê jluena nnoom: —Tjaa'naⁿ chiuu ya na nnts'aa ts'aⁿ na nñequiaaⁿ na nlcwa' naⁿm'aⁿ' na jndyendyena, ee ljoo na m'aaⁿya jo jnda̱a̱. 5Tax'eeñê nda̱a̱na: —¿Cwanti tyoo' cwilei'ñ'om'yo'? T'o̱o̱na, jluena: —Ntquiee' taⁿ' tyoo'. 6Quia jo' sa̱'ntjoom na c'oocwindyuaandye nn'aⁿ nomtyuaa. To'ñoom ntquiee' taⁿ' tyoo'ñeeⁿ, tquiaaⁿ na quianl'uaa' Ty'o̱o̱ts'om, jnda̱ jo' tyjeeⁿ joona'. Tquiaaⁿ joona' nda̱a̱ nn'aⁿ na cwila'jomndye ñ'eⁿñê ndo' joona tquiana joona' nda̱a̱ nn'aⁿ. 7Mati cwileiñ'omna cwantindyo calcaa nch'u. Jnda̱ na tquiaaⁿ na quianl'uaa' Ty'o̱o̱ts'om, tsoom na quiana jooyo' nda̱a̱ nn'aⁿ. 8Ndo' cha'tsondye naⁿ'ñeeⁿ tcwa' tjacjoona. Too' ntquiee' tsquiee na jla'tjomna ntaⁿ' ntyoo' ñequio ntaⁿ' calcaa na 'ndiina'. 9Ndo' joo nn'aⁿ na tcwa' jo' tuee' cha'na ñequiee meiⁿ joona. Quia jo' t'maⁿ Jesús naⁿ'ñeeⁿ na c'ootona. 10Jnda̱ chii tuo̱o̱ⁿ ts'om w'aandaa ñ'eⁿ nn'aⁿ na cwila'jomndye ñ'eⁿñê. Ty'ena ndyuaa Dalmanuta. 11Tquie'cañom nn'aⁿ fariseos na m'aaⁿ Jesús, to̱'na na cwila'ncjoo'ndyena ñ'eⁿñê. Ndo' cha na nlqueⁿna xjeⁿ jom, taⁿna na ca'mo̱o̱ⁿ nda̱a̱na cwii 'naaⁿ na nnaⁿna' na m'aaⁿ Ty'o̱o̱ts'om. 12Jesús jeeⁿ tcom ts'oom na chjoo' ts'oom, tsoom: —Naⁿm'aⁿ' cwitaⁿna cwii 'naaⁿ na nnty'iaana na nnaⁿna' cañoom'luee. Ñ'oom na mayuu'cheⁿ matsjo̱o̱ nda̱a̱'yo', maxjeⁿ xonquia na nnty'iaana meiⁿcwii 'naaⁿ meiiⁿ na cwitaⁿna. 13Quia jo' tjaaⁿ. 'Ñeeⁿ naⁿ'ñeeⁿ. Tuo̱nnaaⁿ'aⁿ ts'om w'aandaa, teixndyaañê cwiicheⁿ nantyja ñequio nn'aⁿ na cwila'jomndye ñ'eⁿñê. 14Ndo' nn'aⁿ na cwila'jomndye ñ'eⁿ Jesús ñecwii taⁿ' tyoo' cwileiñ'omtina ts'om w'aandaa ee tsuu' n'omna na nnc'ooñ'omna na nlcwa'na. 15Quia jo' seijno̱o̱ⁿ'o̱ⁿ n'omna na ticjaañ'oomna' joona cantyja 'naaⁿ ñ'oom na cwit'mo̱o̱ⁿ nn'aⁿ fariseos. Ndo' seijoom'ñê ñ'oom'ñeeⁿ ñequio ndaaljo' na cwiluii tyoo'. Tsoom nda̱a̱na: —C'om'c'eendyo' na cal'a'yo' cwenta cantyja 'naaⁿ' tyoo' 'naaⁿ nn'aⁿ fariseos ñequio Herodes ee ndaaljo' 'naaⁿna tis'a laxmaⁿna'. 16Quia jo' nn'aⁿ na cwila'jomndye ñ'eⁿ Jesús to̱'na na cwilaneiⁿna nda̱a̱ nc'iaana cantyja 'naaⁿ' ñ'oomwaa'. Jluena: —Luaa' matsoom cwe' ee tjaa'naⁿ tyoo' tquiocho̱o̱ya. 17Sei'no̱ⁿ' Jesús na ljo' cwila'tiuuna. Tsoom nda̱a̱na: —¿Chiuu na jeeⁿ matseiñ'eeⁿ'ñena' 'o cwe' jnaaⁿ' na tjaa'naⁿ tyoo' tquiocho'yo'? ¿Aa maxjeⁿ ndicwaⁿ ticala'no̱ⁿ'yo' ndo' na tileicjo̱ ñ'oom naquii' n'om'yo'? ¿Aa maxjeⁿ tileiqueⁿ'yo' cwenta? 18'O na niom n'omnda̱a̱'yo', ¿aa maxjeⁿ ticajndo'yo'? Ndo' 'o na niom lue' n'om lua'qui'yo', ¿aa maxjeⁿ ticandye'yo'? ¿Aa tacjaanjoom' n'om'yo' ljo' s'aaya quia na seitjo̱o̱na' na nlcwa' nn'aⁿ? 19Quia na tyja̱ya 'om taⁿ' tyoo' na tcwa' 'om meiⁿ nn'aⁿ, ¿cwanti lquiee na ñjom tyoo' 'ndiina' na jla'we'yo'? T'o̱o̱na, jluena nnoom: —Canchoo'we lquiee 'ndiina'. 20—Ndo' cwiicheⁿ cwii ndii' quia na tyja̱ya ntquiee' taⁿ' tyoo' na tcwa' ñequiee meiⁿ nn'aⁿ, ¿cwanti lquiee na 'ndiina'? Joona t'o̱o̱na nnoom, jluena: —Ntquiee' 'ndiina'. 21Quia jo' matsoom nda̱a̱na: —¿Aa maxjeⁿ hasta je' ticala'no̱ⁿ'yo'? 22Quia na jnda̱ tquiena tsjoom Betsaida tquioñ'om nn'aⁿ cwii tsaⁿnchjaaⁿ' na m'aaⁿ Jesús. Tyol'ana ty'oo na catioyaaⁿ ts'o̱o̱ⁿ nacjoo' tsaⁿ'ñeeⁿ na catsein'maaⁿ juu. 23Quia jo' t'ueeⁿ ts'o̱ tsaⁿnchjaaⁿ'. Tjañ'oom juu nnom tsjoom. Ty'oomñê ndaajnaaⁿ'aⁿ lua'nnom ndo' tyenquioom'm lua'nnom tsaⁿ'ñeeⁿ, jnda̱ chii tax'eeⁿ nnom, tsoom: —¿Aa waa ljo' manty'ia'? 24Sein'meiiⁿ' tsaⁿnchjaaⁿ'ñeeⁿ lua'nnoom, tsoom: —Manty'ia nn'aⁿ ndoo' ntyjii cha'cwijom n'oom joona, sa̱a̱ cwi'ooca'na. 25Cwiicheⁿ cwii ndii' tionnda' Jesús l'o̱o̱ⁿ cjoo' lua'nnom tsaⁿ'ñeeⁿ. Quia jo' nquiee nty'iaa' tsaⁿnchjaaⁿ' ndo' mana n'maaⁿ, xueeya nty'iaaⁿ'aⁿ. 26Jnda̱ chii jñom Jesús jom. Tso nnoom: —Cja'to', cja'ndye'yu' wa'. Ticwinoom' quii' tsjoom, meiⁿ tintsu' nnom meiⁿcwii ts'aⁿ chiuu tuii. 27Jnda̱ chii jlui' Jesús tsjoom Betsaida ñequio nn'aⁿ na cwila'jomndye ñ'eⁿñê. Ty'ena njoom nch'u ndyuaa tsjoom Cesarea Filipo. Ndo' xcwe na ñjomndyena nato, tax'eeⁿ nda̱a̱na, tsoom: —¿'Ñeeⁿ cwilue nn'aⁿ na cwiluiindyo̱? 28Naⁿ'ñeeⁿ t'o̱o̱na, jluena: —Nt'om nn'aⁿ cwilue na 'u Juan, ts'aⁿ na tyotseits'oomñe nn'aⁿ. Ndo' nt'omcheⁿ cwilue Elías 'u. Sa̱a̱ nt'omcheⁿ cwilue na 'u cwii profeta na jnda̱ wando'xco'. 29Quia jo' tax'eennaaⁿ'aⁿ ndyueena, tsoom: —Ndo' 'o je', ¿'ñeeⁿ juu cwindu'yo' na cwiluiindyo̱? T'o̱ Pedro, tso: —'U maxjeⁿ nquii Cristo cwiluiindyu'. 30Jesús ñecwii ñ'oom sa̱'ntjoom na ticaluena nnom meiⁿcwii ts'aⁿ na cwiluiiñê na ljo'. 31Quia jo' to̱o̱ⁿ'o̱ⁿ na tyo'mo̱o̱ⁿ nda̱a̱na cantyja 'naaⁿ' nqueⁿ na cwiluiiñê ts'aⁿ na jnaⁿ cañoom'luee. Tsoom jndye nawi' tseixmaaⁿ na catjoom. Ndo' tyo'mo̱o̱ⁿ na xocato'ñoom nn'aⁿ judíos na cwiluiitquiendye jom, meiⁿ ntyee na cwiluiitquiendye, meiⁿ nn'aⁿ na cwit'mo̱o̱ⁿ ljeii na tqueⁿ Moisés. Maxjeⁿ nla'cuee'na jom sa̱a̱ xuee jnda̱ ndyee, nncwando'nnaaⁿ'aⁿ na nncueeⁿ'eⁿ. 32Ndyeyu seineiiⁿ ñ'oommeiⁿ' nda̱a̱na. Ndo' Pedro tjañ'oom Jesús cwii ntyja. To̱o̱ⁿ'o̱ⁿ na matseitiaaⁿ'aⁿ juu na nmeiⁿ' matso na nluii. 33Teiqueⁿ Jesús, nty'iaaⁿ'aⁿ nda̱a̱ nn'aⁿ na cwila'jomndye ñ'eⁿñê. Seitiaaⁿ'aⁿ Pedro, tsoom: —Quindyo̱o̱' nacañomya 'u na matseijomndyu' ñ'eⁿ Satanás. Ee ñ'oom na matsei'tiuu' jnaⁿna' cwe' cantyja na cwila'tiuu nn'aⁿ, nchii cantyja na l'ue ts'om Ty'o̱o̱ts'om. 34Quia jo' t'maaⁿ cwii tmaaⁿ' nn'aⁿ yuu na m'aaⁿ ñequio nn'aⁿ na cwila'jomndye ñ'eⁿñê. Tsoom nda̱a̱na: —Meiⁿcwi'ñeeⁿcheⁿ ts'aⁿ na l'ue ts'om na nncw'aa'ñe ja, cwji'ñê cantyja na matseitiuu nqueⁿ. Caljoya ts'oom nawi' na matjoom, meiiⁿ cueeⁿ'eⁿ. Ndo' candyontyjo̱o̱ⁿ cantyja na mats'aa. 35Ee meiⁿcwi'ñeeⁿcheⁿ ts'aⁿ na mañequiaaⁿñe na catjom ljo' na nntjom ee na m'aaⁿ cantyja 'naⁿya ñequio ñ'oom naya, juu tsaⁿ'ñeeⁿ nlui'n'maaⁿñê. Ndo' meiⁿcwi'ñeeⁿcheⁿ ts'aⁿ na mal'uee'ñe cheⁿnquii chiuu nlui'n'maaⁿñe, majo'to jo' nntsuuñe. 36Meiiⁿ cha'waa tsjoomnancue cuaana' cwentaa' ts'aⁿ, sa̱a̱ ¿yuu waa na mateijndeiina' juu ee xoc'o̱na' ñ'eⁿñê na ticatsuuñe añmaaⁿ'aⁿ? 37¿Aa nnda̱a̱ nnts'aa ts'aⁿ na nnjoml'ua na nlui'n'maaⁿñe añmaaⁿ'aⁿ? Cwaaⁿ nnda̱a̱. 38Tiempo je' laxmaⁿ nn'aⁿ na ticala'yu'ya n'omna ñ'eⁿ Ty'o̱o̱ts'om ndo' la'xmaⁿna jnaⁿ, xeⁿ jnaaⁿna ja ñequio ñ'oom naya na mañequia, mati ja na cwiluiindyo̱ ts'aⁿ na jnaⁿ cañoom'luee, quia na nndyo̱nnda'a ñequio na matseit'maaⁿ'ñena' Tsotya̱ ñequio ángeles na lju' n'om, nnc'o̱o̱ⁿ na jnaaⁿ'a naⁿ'ñeeⁿ.
Marcos 8


1Xjeⁿ na to̱' Ty'o̱o̱ts'om na tqueeⁿ cha'tso, juu na cwiluiiñe ñ'oom'm maxjeⁿ m'aaⁿ ñ'eⁿñê. Ndo' cha'tso na cwiluiiñê mati juu canda̱a̱'ñ'eⁿ cwiluiiñe. 2Juu na cwiluiiñe ñ'oom' Ty'o̱o̱ts'om m'aaⁿ ñ'eⁿñê xjeⁿ na jnaⁿjndyeecheⁿna'. 3Cha'tso na maniom na tqueⁿ Ty'o̱o̱ts'om, ñ'eeⁿ quia tqueⁿna joona'. Cwii cwii nnom na maniom, ñequii'cheⁿ na ñ'eeⁿ na tqueⁿna jo'. 4Tseixmaⁿ cheⁿnqueⁿ na ticantycwii na wanoom'm. Juu jo' na matseixmaaⁿ matseijomna' cha'cwijom chom na matseixueeñena' nda̱a̱ nn'aⁿ. 5Juu naxuee na matseixmaaⁿ, matseicano̱o̱ⁿna' cha'tso na cwi'oo nacjoo' Ty'o̱o̱ts'om. Sa̱a̱ cha'tso joo jo' tîcanda̱a̱ nlqueⁿna' xjeⁿ 'naaⁿna' jom. 6Tyom'aaⁿ cwii tsaⁿs'a na jñom Ty'o̱o̱ts'om na m'aⁿ nn'aⁿ judíos. Juan jndyu tsaⁿ'ñeeⁿ. 7Jñoom na ty'iom Ty'o̱o̱ts'om ts'iaaⁿ jom na nncwji'yuu'ñê cantyja 'naaⁿ' Cristo na cwiluiiñe naxueeñe, tyoch'eeⁿ na ljo' cha cha'tsondye nn'aⁿ ñ'eⁿ Cristo nla'yu'na. 8Nchii nqueⁿ cwiluiiñê naxueeñe sa̱a̱ jñoom na nncwji'yuu'ñê cantyja 'naaⁿ' juu na cwiluiiñe naxueeñe. 9Cristo cwiluiiñê naxueeñe na mayuu'cheⁿ, tuiiñê tsjoomnancue. Jom mañequiaaⁿ naxuee nnom ticwii cwii ts'aⁿ. 10Nquii na cwiluiiñe ñ'oom' Ty'o̱o̱ts'om, tyom'aaⁿñe tsjoomnancue, sa̱a̱ meiiⁿ na jom tqueeⁿ juuna', maxjeⁿ tîcala'no̱ⁿ' nn'aⁿ 'ñeeⁿ cwiluiiñê. 11Tyje'cañoom nn'aⁿ judíos na mañecwii ndyuaana ñ'eⁿñê, sa̱a̱ tîcato'ñoomna jom. 12Sa̱a̱ nt'omndye joona to'ñoomna jom, ndo' tyola'yu'na ñ'eⁿñê. Nda̱a̱ joona tquiaaⁿ na cwila'xmaⁿna ntseinda Ty'o̱o̱ts'om. 13Nchii cwiluiindyena ntseinaaⁿ cha'xjeⁿ na cwiluiindye nda nn'aⁿ. Meiⁿ nchii cwiluiindyena ntseinaaⁿ ee na queeⁿya ts'om cwii ts'aⁿ. Tomti maqueⁿna' joona ntseinaaⁿ ee nqueⁿ l'ue ts'oom. 14Nquii na cwiluiiñe ñ'oom' Ty'o̱o̱ts'om tuiiñe na ts'aⁿ, tyom'aaⁿñe quii'ntaaⁿna. Canda̱a̱'ya m'aaⁿ na candya' ts'om nn'aⁿ, ndo' cwiluiiñe na mayuu'. Nty'iaanda̱a̱yâ quia seit'maaⁿ'ñe Ty'o̱o̱ts'om juu. Quia tuii na ljo' saaliuuyâ na ñenquii cwiluiiñe Jnda Ty'o̱o̱ts'om. 15Juan'ñeeⁿ tyocwji'yuu'ñê cantyja 'naaⁿ' juu quia seiweeⁿ jñeeⁿ'eⁿ nda̱a̱ nn'aⁿ. Tsoom: —Nquiu'yo' na jnda̱ ñetsjo̱o̱ na 'io cha nleitquioo'ñe cwii ts'aⁿ quii'ntaaⁿ'yo' na meiⁿchjoo tic'oom'na' ja ñ'eⁿñê, ee maxjeⁿ m'aaⁿ cwii tjo̱o̱cheⁿ na nluiindyo̱. Manquii ts'aⁿ na mandyowindyoo' luaa' jo'. 16Jom canda̱a̱'ñ'eⁿ naya matseixmaaⁿ. Cantyja 'naaⁿ' jo' matio'naaⁿñe Ty'o̱o̱ts'om cha'tsondyo̱. Cwii nnom na jnda̱ to'ño̱o̱ⁿya na matio'naaⁿñê jaa, jnda̱ mañoomcheⁿ na cwito'ño̱o̱ⁿya. 17L'o̱ Moisés tquiaa Ty'o̱o̱ts'om ljeii na matsa̱'ntjomna'. Sa̱a̱ cantyja 'naaⁿ' Jesucristo cwiliuuya na candya' ts'om Ty'o̱o̱ts'om jaa ndo' na cwiluiiñê ñ'oom na mayuu'. 18Tjaa'naⁿ cwii ts'aⁿ na jnda̱ nty'iaa' Ty'o̱o̱ts'om. Macanda̱ nquii Jnaaⁿ na ñecwiiñe, juu jnda̱ t'mo̱ⁿ nda̱a̱ya chiuu cwiluiiñê. 19Nn'aⁿ judíos na cwiluiitquiendye Jerusalén jñoomna ntyee cwentaana na m'aaⁿ Juan ñequio nt'om levitas na cwindye'ntjom naquii' wats'om. Ty'ioomna ts'iaaⁿ ntyee'ñeeⁿ na cata'x'ee naⁿ'ñeeⁿ nnom Juan 'ñeeⁿ cwiluiiñê. 20Jom ndyeyu tjei'yuu'ñê, tsoom: —Ja nchii Cristo cwiluiindyo̱. 21Jo' chii ta'x'eetina nnoom: —¿Aa profeta Elías 'u? Jom t'o̱o̱ⁿ: —Nchii jo' ja. Ta'x'eennda'na nnoom: —Quia jo', ¿aa cwiluiindyu' profeta'ñeeⁿ na matso Moisés na nñequiaa ñ'oom' Ty'o̱o̱ts'om nda̱a̱ya? Sa̱a̱ t'o̱o̱ⁿ: —Nchii jo' ja. 22Jo' chii jluena nnoom: —¿Quia jo' 'ñeeⁿ cwiluiindyu'? Catsu' cha ya nnt'o̱o̱yâ nda̱a̱ nn'aⁿ na jñoom jâ. ¿Chiuu matsu' cheⁿnncu' cantyja 'naaⁿ' ts'iaaⁿ na matsei'xmaⁿ'? 23Luaa ñ'oom na seilcweeⁿ'eⁿ nda̱a̱ naⁿ'ñeeⁿ. Matsoom: —Ja mats'aa cha'xjeⁿ na tso profeta Isaías quia tsoom: "M'aaⁿ cwii ts'aⁿ na matseiwe jndyee' jo ndo' ndyuaa yuu tjaa nn'aⁿ c'oom. Calajndaa'ndyo' na nquii na tjacantyja na cwiluiit'maⁿñe nntsa̱'ntjom 'o." 24Nn'aⁿ na la'xmaⁿ tmaaⁿ' fariseos jñoomna naⁿ'ñeeⁿ. 25Ndo' ta'x'eendyeti naⁿ'ñeeⁿ nnoom. Jluena: —Matsu' na 'u meiⁿ nchii Cristo cwiluiindyu', meiⁿ Elías, meiⁿ nquii profeta na tso Moisés na nñequiaa ñ'oom' Ty'o̱o̱ts'om nda̱a̱ya, quia jo' ¿chiuu na matseits'oomndyu' nn'aⁿ? 26Ndo' t'o̱ Juan nda̱a̱na. Tsoom: —Ja matseits'oomndyo̱ nn'aⁿ ñequio ndaatioo, sa̱a̱ quii'ntaaⁿ'yo' m'aaⁿ cwii ts'aⁿ na ticala'no̱ⁿ'yo' cantyja 'naaⁿ'. 27Majom na nnts'aaⁿ ts'iaaⁿ 'naaⁿ' Ty'o̱o̱ts'om quia na jnda̱ 'ndiina' ja, ee maxjeⁿ m'aaⁿ cwii tjo̱o̱cheⁿ na nluiindyo̱. Ja meiⁿ cwe' na nndi'ntjo̱ⁿya nnoom til'uendyo̱. 28Luaa' tuii cwii joo na jndyu Betábara, jo ntyja na macalui' ñe'quioom' xndyaa' jndaa Jordán yuu na tyotseits'oomñe Juan nn'aⁿ. 29Xuee na jnda̱ we na tuii na luaa', nty'iaa' Juan na ndyowindyoo' Jesús na m'aaⁿ. Matsoom nda̱a̱ jâ na m'aaⁿyâ ñ'eⁿñê jo' jo': —Queⁿ'yo' cwenta, luaa' ts'aⁿ na cwiluiiñe catsmaⁿ tsmeiⁿ' Ty'o̱o̱ts'om na juu matseicanduu' jnaaⁿ nn'aⁿ. 30Mañejuu ts'aⁿ na jnda̱ ñetsjo̱o̱ya nda̱a̱'yo' cantyja 'naaⁿ' na 'io cha nleitquioo'ñe cwii ts'aⁿ quii'ntaaⁿ'yo' na t'maⁿti cwiluiiñe, nchiiti ja. Ee m'aaⁿ cwii tjo̱o̱cheⁿ na nluiindyo̱. 31Xjeⁿ na to̱'a na matseits'oomndyo̱ nn'aⁿ ñequio ndaatioo, meiⁿ ticatsei'no̱ⁿ'a na jom ts'iaⁿ'aⁿ na nntseicanoom'm jnaaⁿ nn'aⁿ. Sa̱a̱ mats'aa ts'iaaⁿmeiiⁿ cha catseica'mo̱ⁿna' nda̱a̱ nn'aⁿ Israel na ljo' cwiluiiñê. 32Ndo' Juan tjei'yuu'ñetyeeⁿ nda̱a̱yâ. Matsoom: —Nty'iano̱o̱ⁿ na jnaⁿ Espíritu Santo cañoom'luee. Jndyocue cha'cwijom catu', ljoo'ñe ñ'eⁿñê. 33Xjeⁿ'ñeeⁿ meiⁿ tîcatsei'no̱ⁿ'a 'ñeeⁿ juu na nluiiñe nquii na nntseicanduu' jnaaⁿ nn'aⁿ. Sa̱a̱ tjañjoom' ts'o̱o̱ⁿ quia jñom Ty'o̱o̱ts'om ja na catseits'oomndyo̱ nn'aⁿ, tsoom no̱o̱ⁿ: "Nnty'ia'njom' na nndyocue Espíritu nacjoo' cwii ts'aⁿ, ndo' nljoo'ñe ñ'eⁿñê. Juu tsaⁿ'ñeeⁿ jnda̱ ty'io̱ⁿya ts'iaaⁿ jom na nntseits'oomñê nn'aⁿ ñ'eⁿ Espíritu Santo." 34Ndo' jnda̱ nty'iano̱o̱ⁿya na tuii na ljo' ñ'eⁿñê. Jo' chii macwji'yuu'ndyo̱ na jom cwiluiiñê Jnda Ty'o̱o̱ts'om. 35Cwiicheⁿ xuee meintyjee'nnda' Juan ñequio wendyô̱ jâ nn'aⁿ na cwila'jomndyô̱ ñ'oom na mañequiaaⁿ. 36Ndo' quia nty'iaaⁿ'aⁿ Jesús na mawjaawinom jo' jo', matsoom nda̱a̱yâ: —Canty'ia'yo', luaa' ts'aⁿ na cwiluiiñe catsmaⁿ tsmeiⁿ' Ty'o̱o̱ts'om. 37Ndo' wendyô̱ jâ na cwila'jomndyô̱ ñ'oom na tyoñequiaaⁿ, quia na jndya̱a̱yâ ñ'oomwaa', saantyjo̱o̱yâ naxeⁿ' Jesús. 38Taqueⁿ Jesús ndo' nty'iaaⁿ'aⁿ na cwitsaantyjo̱o̱yâ naxeeⁿ'eⁿ. Tax'eeñê nda̱a̱yâ, tsoom: —¿Aa waa na nl'a'yo' ja? Ndo' l'uuyâ nnoom: —Rabí, ¿cwaaⁿ w'aa nncja'meintyje' je'? Ñ'oom rabí matsona' ts'aⁿ na ma'mo̱ⁿ ñ'oom' Ty'o̱o̱ts'om. 39Matsoom nda̱a̱yâ: —Quio'yo' mana nnty'ia'yo'. Quia jo' saayâ ñ'eⁿñê w'aa na tjameintyjeeⁿ'eⁿ. Ndo' cha'na ñequiee na matmaaⁿ na squia̱a̱yâ ñ'eⁿñê. Ljoo'ndyô̱ ñ'eⁿñê hasta na jnda̱ teinco̱o̱ⁿ'. 40Ja Juan ñequio Andrés, tyjee Simón Pedro, jâ jndya̱a̱yâ ñ'oom na tso Juan'ñeeⁿ, ndo' saantyjo̱o̱yâ naxeⁿ' Jesús. 41Juu Andrés'ñeeⁿ tjacal'ueeⁿ xioom Simón. Matsoom nnom: —Jnda̱ jliuuyâ juu na cwiluiiñe Mesías. (Ñ'oomwaa' matsona' Cristo, nquii na tqueⁿ Ty'o̱o̱ts'om na cwji'n'maaⁿñe nn'aⁿ.) 42Quia jo' tjañ'oom Andrés xioom na m'aaⁿ Jesús. Nty'iaa' Jesús juu, ndo' matsoom: —'U re, Simón, jnda Jonás 'u. Je' nntseicajndyuya 'u Cefas. (Ñ'oomwaa' matsona' Pedro.) 43Cwiicheⁿ xuee seijndaa'ñe Jesús na nncjaⁿ ts'o̱ndaa Galilea. Quia ljo'cheⁿ teincwiñê ñ'eⁿ Felipe. Matsoom nnom: —Candyo'tseijomndyu' ñ'eⁿndyo̱ ts'iaaⁿ na mats'aa. 44Juu Felipe'ñeeⁿ mañe'cwii tsjom'm ñequio Andrés ñ'eⁿ Pedro. Joona nn'aⁿ tsjoom Betsaida. 45Ndo' tjacal'ue Felipe Natanael. Matsoom nnom: —Jnda̱ jliuuyâ nquii na cantyja 'naaⁿ' seiljeii Moisés nacjoo' libro na chuuna' ñ'oom' Ty'o̱o̱ts'om na matsa̱'ntjomna'. Ndo' mati nt'omcheⁿ profetas tyola'ljeiina cantyja 'naaⁿ' tsaⁿm'aaⁿ'. Majuu Jesús jo', ts'aⁿ tsjoom Nazaret, na cwilue nn'aⁿ na jnda José juu. 46Tso Natanael: —Ndoo' ntyjii na cwe' Nazaret xocwitquioo'ñe cwii ts'aⁿ na t'maⁿ nnteijneiⁿ nn'aⁿ. T'o̱ Felipe nnoom, matso: —Candyo' sa. Nnty'ia'njom' jom. 47Nty'iaa' Jesús na ndyocwje'cañoom Natanael jom. Matsoom: —Canty'ia'yo' tsaⁿm'aaⁿ' tiquinquiu'nn'aaⁿ nn'aⁿ. Jom mayuu'cheⁿ cwiluiiñê ts'aⁿ Israel. 48Tax'eeñe Natanael nnoom: —¿Chiuu ljei'yu' Ta na ljo' matseixmaⁿya? T'o̱ Jesús, matsoom nnom: —Cwii tjo̱o̱cheⁿ na nncjaacwaⁿ Felipe 'u, nty'iaya 'u quia m'aaⁿ' wa' x'ee ts'oom higuera 'naⁿ'. 49Ndo' t'o̱ Natanael, matsoom: —'U ts'aⁿ na ma'mo̱o̱ⁿ' ñ'oom naya nda̱a̱ nn'aⁿ, 'u maxjeⁿ cwiluiindyu' Jnda Ty'o̱o̱ts'om. 'U cwiluiindyu' rey cwentaa jâ nn'aⁿ Israel. 50T'o̱ Jesús: —¿Aa cwe' nc'e na tsjo̱o̱ya na nty'iaya 'u x'ee ts'oom higuera 'naⁿ', aa cwe' jo' na matseiyu' ñ'eⁿndyo̱? Maxjeⁿ maniom na jndati la'xmaⁿna' cantyja 'naⁿya na quia wja'nty'ia'. 51Ndo' matsotyeeⁿ nnom: —Ñ'oom na mayuu'cheⁿ matsjo̱o̱ya nda̱a̱'yo'. 'O nnty'ia'yo' na nnaaⁿ cañoom'luee. Ndo' nnty'ia'yo' na nnquiocue ángeles na m'aaⁿ ja na cwiluiindyo̱ ts'aⁿ na jnaaⁿya na m'aaⁿ Ty'o̱o̱ts'om, ndo' na nnc'oowannda'na.
Juan 1


1'O nn'aⁿya na jeeⁿ jnda ntyjiiya, cartawaañe carta jnda̱ we matseicwano̱ⁿya na m'aⁿ'yo'. Ntyjaa' ts'o̱o̱ⁿ na nnc'oom'ya n'om'yo' ñequio we joona'. 2L'ue ts'o̱o̱ⁿ na cjañjoom' n'om'yo' ñ'oom na tandyo xuee tyoñequia profetas na lju' n'om. Ndo' mati cjaañjoom' n'om'yo' ñ'oom na t'mo̱ⁿ nqueⁿ na cwiluiiñê na matsa̱'ntjoom jaa ndo' macwji'n'maaⁿñê jaa, ñ'oom na tyoñequia apóstoles 'naaⁿ'aⁿ nda̱a̱'yo'. 3Najndyee c'oom' n'om'yo' ncuee na macanda̱ nnc'om nn'aⁿ na nneiⁿ'ncona nn'aⁿ na cwila't'maaⁿ'ndye Ty'o̱o̱ts'om. Macanda̱ nnc'om naⁿ'ñeeⁿ cantyja 'naaⁿ' natia na cwila'queeⁿ n'omna. 4Nluena: "¿Yuu waa na ma'mo̱ⁿna' na matseicanda̱a̱'ñena' ñ'oom na seineiⁿ Ta Jesús na nncwjee'nnaaⁿ'aⁿ? Ee cantyjati xjeⁿ na tja̱ nn'aaⁿya na tyolayu'jndyee, ñecwiixjeⁿ m'aⁿ cha'tsoñ'eⁿ cha'xjeⁿ quia na tqueⁿ Ty'o̱o̱ts'om joo jo'." 5Naⁿm'aⁿ' cwil'ayana na cwitsuu' n'omna quia to̱' Ty'o̱o̱ts'om na maqueeⁿ cha'tso, nc'e ñ'oom 'ñom, teitquioo' cha'tso na niom jo nandye mati jlui' tsjoomnancue quii' ndaa ndo' cantyja 'naaⁿ' ndaa'ñeeⁿ. 6Ndo' mati cantyja 'naaⁿ' ndaa, juu tsjoomnancue na tyowaa, tyuii' juuna' ñ'eⁿ ndaalua'nty'a. 7Ndo' mati nc'e ñ'oom 'ndyoo Ty'o̱o̱ts'om, joo ljo̱'luee ñequio tyuaa na waa je', cwileiwena' na lcona' juu xuee quia na nncu'xeeⁿ nn'aⁿ. Xjeⁿ'ñeeⁿ nn'aⁿ natia nn'aⁿndye nntsuundye. 8Sa̱a̱ 'o nn'aⁿya na cwila'yu'yo' na jeeⁿ wi' ts'o̱o̱ⁿya 'o, tintsuu' n'om'yo' na ntyjii Ty'o̱o̱ts'om cwii xuee matseijomna' cha'na cwii meiⁿ ndyu ndo' cwii meiⁿ ndyu laxmaⁿna' ntyjeeⁿ cha'cwijom cwii xuee. 9Sa̱a̱ nchii cwe' na jeeⁿ nioomñe Ty'o̱o̱ts'om na nntseicaña̱a̱ⁿ ñ'oom na jnda̱ tsoom na nnts'aaⁿ cha'xjeⁿ cwila'tiuu nt'omcheⁿ nn'aⁿ, sa̱a̱ m'aaⁿ nioomcheⁿ ts'oom, ee tical'ue ts'oom na nntsuuñe meiⁿcwii ts'aⁿ. Jom l'ue ts'oom na cha'tsondye nn'aⁿ calcwe' n'omna jnaaⁿna. 10Sa̱a̱ nncue'cañoom xuee quia na nndyonnda' Nquii na matsa̱'ntjom quia na tic'omc'ee nn'aⁿ. Nntseijomna' cha'cwijom quia na nncwjee'cañoom tsaⁿnch'ue natsjom. Jeeⁿ nntseicaty'uena' nn'aⁿ na jndeii nleic'uaa ljo̱'luee na nntsuuna', ndo' cha'tso na teil'uee'ñe Ty'o̱o̱ts'om na tqueeⁿ tsjoomnancue nlcoñ'eⁿna' ñequio chom. 11Nc'e na luaa' waa na jnda̱ teijndaa' na nntyuii' cha'tso nmeiⁿ', maty'iomna' na c'om'yo' na lju' n'om'yo' jo nnoom ndo' na xcwee' n'om'yo' na cwila't'maaⁿ'ndyo' jom. 12Cwindo'nty'iaandyo' na nncue'ntyjo̱ xuee quia na nncwjee' Ty'o̱o̱ts'om. Cal'a'yo' cha'tso na nnda̱a̱ nl'a'yo' cha nntseityuaa'na' na nncuee' xuee'ñeeⁿ. Quia jo' nntyuii' ljo̱'luee ñequio chom ndo' 'naⁿ na ñequio tuii tsjoomnancue nndi' joona' ñequio ntsaachom. 13Sa̱a̱ jaa meiⁿndo̱o̱'a na nnc'om ljo̱'luee xco ñequio tsjoomnancue xco na jnda̱ tsoom na nncuaa na cantyja 'naaⁿ joona' ñequii'cheⁿ nncuaa na maty'iomyana', ndo' cha'tso ya. 14Nc'e na luaa', 'o nn'aⁿya na jeeⁿ wi' ts'o̱o̱ⁿya, yocheⁿ na cwimeiⁿndo̱o̱'a nmeiⁿ', cal'a'yo' cha'tso na nnda̱a̱ nl'a'yo' cha na nljeii Ty'o̱o̱ts'om na ya m'aⁿ'yo' jo nnoom, na tjaa'naⁿ na cwajndiindyo' meiⁿ tacolatjo̱o̱ndyo' jo nnoom. 15Tintsuu' n'om'yo' na juu na meiⁿndoo'nty'iaañe Ta Jesús, luaa' tseixmaaⁿ cha wanaaⁿ na nlui'n'maaⁿndye nn'aⁿ. Mati ti'nn'aaⁿya Pablo na jeeⁿ jnda nquiuuya, luaa' waa ñ'oom na seiljeiⁿ na seicwanoom nda̱a̱'yo' cha'xjeⁿ na matseijndo̱' Ty'o̱o̱ts'om ts'oom. 16Ñequio cha'tso carta na matseiljeiⁿ, matseineiiⁿ cantyja 'naaⁿ' ñ'oommeiⁿ'. Nacjoo' carta'ñeeⁿ ñ'eeⁿ ñ'oom na jndei'na' na nntsei'no̱ⁿ' ts'aⁿ, na joo nn'aⁿ na tyoola'yu'ya n'om ndo' na tijndo̱' n'om, tixcwe cwila'teincoo'na joona' cha'xjeⁿ mati cwil'ana ñequio nt'omcheⁿ ñ'oom' Ty'o̱o̱ts'om na jnda̱ teiljeii, ndo' wi' ntjoomna na cwil'ana na ljo'. 17Jo' chii 'o nn'aⁿya na wi' ts'o̱o̱ⁿya, nc'e na manquiu'ti'yo' ñ'oommeiⁿ', cal'andyo' cwenta, tints'aana' na joo ñ'oom na cwinquio'nn'aⁿ naⁿ'ñeeⁿ na tia nn'aⁿndye, nnc'oochona' 'o na nncju'tya'na' 'o na xcwe m'aⁿ'yo' jo nnom Ty'o̱o̱ts'om. 18Jo' chii catsata'jnaⁿ'ti'yo' Ta Jesucristo na cwiluiiñê na matsa̱'ntjoom jaa ndo' na macwji'n'maaⁿñê jaa. Jom candya' ts'oom 'o, catsana'jnda̱'yo' cantyja 'naaⁿ' juu jo'. Ticantycwii na cwiluiit'maⁿñê. Amén.
2 Pedro 3


1Maja na cwiluiitquiendyo̱, matseiljeiya cartawaañe na matseicwano̱ⁿya na m'aaⁿ' 'u nomnn'aⁿya na macwji' Ty'o̱o̱ts'om cwentaaⁿ'aⁿ ñequio ntseinda'. Ñ'oom na mayuu' na jeeⁿ wi' ts'o̱o̱ⁿya 'o na cwila'jomndyo' ñequio ñ'oom na mayuu'. Ndo' nchii macanda̱ ja wi' ts'o̱o̱ⁿya 'o mati cha'tsondye nn'aⁿ na cwita'jnaaⁿ'na ñ'oom na mayuu'. 2Wi' ts'o̱o̱ⁿya 'o nc'e ñ'oom na mayuu' na waana' quii' n'o̱o̱ⁿya na ñequii'cheⁿ nnc'oomna' ñ'eⁿndyo̱. 3Nquii Ty'o̱o̱ts'om na cwiluiiñe Tsotya̱a̱ya ñequio Jnaaⁿ Jesucristo quiana naya na la'xmaⁿna naquii' n'om'yo' ñequio juu na m'aaⁿ na wi' n'omna 'o ñequio juu na tjaa ñomtiuu c'om'yo' jo nda̱a̱na nc'e ñ'oom na mayuu' ndo' na candya' n'omna 'o. 4Jeeⁿ neiⁿya na ljeiya nt'om ntseinda' cwilajomndyena ñequio ñ'oom na mayuu' cha'xjeⁿ nquii Tsotya̱a̱ya Ty'o̱o̱ts'om jnda̱ sa̱'ntjoom. 5Ndo' je' 'u nomnn'aⁿya na matseiyu', macaⁿ'a njom' na c'o̱o̱ⁿya na jnda nquiuuya nn'aaⁿya na cwilayu'. Ñ'oomwaa' na matseiljeiya nchii ñ'oom xco na matsa̱'ntjomna', ñecwii xjeⁿ juuna' cha'xjeⁿ ñ'oom na ñejndya̱a̱ najndyee. 6Luaa waa na ma'mo̱ⁿna' na jnda nquiuuya nt'omcheⁿ, na c'o̱o̱ⁿya na cwila'canda̱a̱'ndyo̱ ñ'oom'm na cwitsa̱'ntjomna' cha'xjeⁿ ñ'oom na tyondye'jndyee'yo' na c'o̱o̱ⁿya na wi'n'o̱o̱ⁿya nn'aⁿ na cwila'yu'. 7Jndye nn'aⁿ m'aⁿ tsjoomnancue na cwinquio'nn'aⁿ na cwiluena na tiyuu' na jndyo Jesucristo na ts'aⁿ jom. Ts'aⁿ na luaa' mach'ee cwiluiiñê ts'aⁿ na manquiu'nn'aⁿ, ndo' ts'aⁿ na wjaa nacjoo' Cristo. 8Jo' chii cal'a'yo' cwenta na juu ts'iaaⁿ na jnda̱ ñel'a'yo' titseicwaqueⁿna' na cwe' ts'iaaⁿ'ndyo cha canda̱a̱' nnto'ñoom'yo' na nntantjom'yo'. 9Meiⁿquia ts'aⁿ na nncwinom' ñ'oom na waa cantyja 'naaⁿ' Cristo, ticaljoo'ñe ñequio ñ'oom na t'mo̱o̱ⁿ, tic'oom tsaⁿ'ñeeⁿ ñ'eⁿ Ty'o̱o̱ts'om. Sa̱a̱ ts'aⁿ na cwiljoo'ñe ñequio ñ'oom na ma'mo̱ⁿna' cantyja 'naaⁿ' Cristo, tseixmaⁿ tsaⁿ'ñeeⁿ cwentaa' Ty'o̱o̱ts'om ndo' ñequio Cristo. 10Xeⁿ nncwjee'cañoom ts'aⁿ 'o ndo' nchii mañequiaaⁿ ñ'oom na mayuu' cantyja 'naaⁿ' Cristo, meiⁿ tilaljo'yo' jom l'a'yo' meiⁿ na nñequia'yo' na xmaⁿñê. 11Ee ts'aⁿ na mañequiaa na xmaⁿñê, matseijomñe ñequio natia na matseixmaaⁿ. 12Jndye ñ'oom maniom na mañe'catseina̱ⁿtya̱ya ñ'eⁿndyo'. Sa̱a̱ ticatseitiuuya na nncwil'uee'ndyo̱ tsom canchii' ñequio ndaantom. Ee ntyjaa'ya cwii ts'o̱o̱ⁿ na nncjo̱cando̱o̱'a 'o na nlana̱a̱ⁿ ntyja̱a̱ nda̱a̱ya. Ndo' ntyjiiya na t'maⁿ nquioo na neiiⁿya xjeⁿ na nl'aaya na ljo'. 13Joo ntseinda nomnn'aⁿ' na m'aⁿ ñjaaⁿ na macwji' Ty'o̱o̱ts'om cwentaaⁿ'aⁿ cwila'cwanomna na xmaⁿndyu'. Mantyja luaa' ñ'oom na matseiljeiya.
2 Juan Array


1Ja Pablo cwiluiindyo̱ apóstol na majñom Jesucristo na jo̱nquia ñ'oom naya 'naaⁿ'aⁿ nda̱a̱ nn'aⁿ, matseixmaⁿya ts'iaaⁿmeiiⁿ ee na l'ue ts'om Ty'o̱o̱ts'om. Wendyô̱ ñequio ti'nn'aⁿya Timoteo cwilaljeiiyâ cartawaa na m'aⁿ'yo' tsjoom Colosas na cwila'yu'yo' ñequio Cristo ndo' na cwiluiindyo' cwentaa' Ty'o̱o̱ts'om. Cwitaaⁿyâ na quiaa Tsotya̱a̱ya Ty'o̱o̱ts'om naya na matseixmaaⁿ nda̱a̱'yo' ñequio na meiⁿcwii ñomtiuu tic'om'yo' jo nnoom.
Colosenses 1:1
One App.
815 Languages.


1Quia jo' nty'iano̱o̱ⁿ tsjo̱'luee xco ñequio tsjoomnancue xco. Ee jnda̱ ntycwii cantyja 'naaⁿ' tsjo̱'luee najndyee ñequio tsjoomnancue najndyee. Ndo' tatjaa'naⁿ ndaaluee cwii cuaa. 2Ndo' nty'iaya tsjoom Jerusalén xco, tsjoom na lju' cwiluiiñe. Jnaⁿna' cañoom'luee na m'aaⁿ Ty'o̱o̱ts'om, tycwi'na' cha'cwijom cwii yuscundyua na manncoco ñ'eⁿ saa'. 3Quia jo' jndiiya na jndeii teic'uaa matseineiⁿ ángel cañoom'luee na m'aaⁿ Ty'o̱o̱ts'om, matso: —Je' mam'aaⁿ Ty'o̱o̱ts'om ñ'eⁿ nn'aⁿ. Jnda̱ ljoo'ñetyeeⁿ ñ'eⁿndyena ee maqueeⁿ joona na nn'aaⁿ'aⁿ. Nqueⁿ nnc'oomñê ñ'eⁿndyena ndo' nntseixmaaⁿ Ty'o̱o̱ts'om cwentaana. 4Ticwii cwii ndaanda̱a̱na nncuee'ñê. Taxocwjena jo' jo'. Taxoc'omna na chjoo' n'omna, meiⁿ taxocatyueena, meiⁿ na taxoquiitina' joona. Ee jnda̱ teinom cantyja na ñetjoomna najndyee. 5Quia jo' nqueⁿ na wacatyeeⁿ tio, tsoom: —Queⁿ' cwenta, mats'aa na caluiixco cha'tso. Mati tsoom no̱o̱ⁿ: —Luaa catseiljei' ee ñ'oommeiiⁿ, ñ'oom na mayuu' joona'. Nnda̱a̱ ntyjaa'tyeⁿ ts'om ts'aⁿ joona'. 6Ndo' tsoticheⁿ no̱o̱ⁿ: —Jnda̱ jnda̱a̱' cha'tso. Ja m'aaⁿya cwii tjo̱o̱cheⁿ na nluii cha'tso, ndo' maxjeⁿ nnc'o̱o̱ⁿya quia na jnda̱ ntyue cha'tso. Cwiluiindyo̱ x'e cha'tso ndo' mati ntyjii chiuu cwintycwiina'. Juu ts'aⁿ na ñe'c'uu ndaa, ja cwe' yuu nñequia ndaa xo̱' nc'uu, ndaa na mañequiaana' na wando' ts'aⁿ. 7'Ñeeⁿ juu na jnda̱ jnaⁿñe nacjoo' natia, cha'tso nayameiⁿ' nndaa'. Ndo' ja nluiindyo̱ Ty'o̱o̱ts'om cwentaaⁿ'aⁿ ndo' jom nluiiñê jndaaya. 8Sa̱a̱ nn'aⁿ na cwitjeii'ndye cantyja 'naⁿya ee na cwicatyuena, ndo' nn'aⁿ na ticala'yu', ñequio nn'aⁿ na jnda̱ jlui' cha'tso nnom natia l'a, nntiomna' joona naquii' ndaalueechom. Ndo' mati nn'aⁿ na cwila'cwjee nc'iaa, nn'aⁿ na cwe' m'aⁿya ñ'eⁿ nc'iaa, nn'aⁿ na calua'ndye, nn'aⁿ na cwila't'maaⁿ'ndye 'naⁿ na cwe' nn'aⁿ nl'a, ñequio naⁿcantu, maxjeⁿ cha'tsondyena jnda̱ teijndaa' na nntiomna' joona naquii' ndaalueechom na cwico ljo̱' sufra̱. Jo' jo' yuu na jnda̱ we na cwiwje nn'aⁿ. 9Quia jo' tyjee'cañoom cwii na ntquiee'ndye ángeles na ñejleicho ntquiee' waso na too' ntquiee' nnom nawi' na macanda̱. Tqueeⁿ' tsaⁿ'ñeeⁿ ja, tsoom: —Candyo' ndo' m'mo̱o̱ⁿya njom' yuscu na waa ñomcaa', juu nluiiñe scuu' nquii Catsmaⁿ. 10Quia jo' tco'na' no̱o̱ⁿ na nty'iaya cantyja na t'mo̱ⁿ Espíritu Santo. Tjañ'oom ángel'ñeeⁿ ja yuu waa cwii sjo̱ t'maⁿ na ndye. Jo' jo' t'mo̱ⁿ no̱o̱ⁿ tsjoom t'maⁿ Jerusalén, tsjoom na lju' cwiluiiñena'. Jnaⁿna' cañoom'luee na m'aaⁿ Ty'o̱o̱ts'om, jndyocuena'. 11Ñ'oomna' nacaxuee na tseixmaⁿ nquii Ty'o̱o̱ts'om. Maco'na' lui' cha'cwijom cwii tsjo̱' na jeeⁿ ndya' jnda, cha'na tsjo̱' jaspe, ndo' xueena' cha'cwijom tsioo. 12Ndiocheⁿ tsjoom'ñeeⁿ meintyjee' tatiom t'maⁿ na jeeⁿ ndye. Niom canchoo'we ndyueel'a tatiom'ñeeⁿ, ndo' meintyjee' cwii cwii ángel na cwii cwii 'ndyoots'a. Mati ncuee canchoo'we ntmaaⁿ' ntseinda Israel teiljeii cwii cwiina' nacjoo' cwii cwii 'ndyoots'a. 13Ndyee ndyueel'a niom jo ndo' na macalui' ñe'quioom', ndyee ndyuel'a niom jo ndo' na m'aⁿ cancjuu ntquiee', ndo' jo ndo' na m'aaⁿ caxjuu tsoom'naaⁿ, ndo' cantyja na majaacue ñe'quioom'. 14Tuii tsiaⁿtsjo̱' tatiom tsjoom'ñeeⁿ ñ'eⁿ canchoo'we ljo̱' na jeeⁿ nt'maⁿ. Ndo' canchoo'we apóstoles, teiljeii xuee' cwii cwii joona nacjoo' cwii cwii tsjo̱'ñeeⁿ. 15Nquii ángel na seineiⁿ ñ'eⁿndyo̱ maleiñ'oom cwii ts'oomxjeⁿ na tuiina' ñ'eⁿ s'om cajaⁿ. Ñ'eⁿ juuna' nncwjeeⁿ'eⁿ xjeⁿ tsjoom'ñeeⁿ, ñequio tatiom na meintyjee' ndiocheⁿ ndo' ñequio ndyueel'a tatiom'ñeeⁿ. 16Juu tsjoom'ñeeⁿ ljo'yu xjeⁿ nquina', ñe'cwii xjeⁿ cantyja na tmeiⁿna' ndo' cantyja na tcona'. Quia jo' tjeiiⁿ'eⁿ xjeⁿ cwii ntyjaa' tsjoom'ñeeⁿ ñequio ts'oomxjeⁿ 'naaⁿ'aⁿ. Tue'ntyjo̱ cha'na we meiⁿ waljoo' we siaⁿnto kilómetros na tco juuna'. Ñe'cwii xjeⁿ cantyja na tcona' ñequio na tmeiⁿna' ñequio na ndyena'. 17Mati tjeiiⁿ'eⁿ xjeⁿ tatiom cwanti na ndyena'. Tue'ntyjo̱ cha'na ndyeen'aaⁿ nchoo' qui nchoo' ñequiee metros na ndyena'. Ndo' ts'oomxjeⁿ na teil'uee'ñe ángel matseijomna' cha'xjeⁿ na tco ts'oomxjeⁿ na cwiwil'uee'ndye nn'aⁿ. 18Tatiom'ñeeⁿ tuiina' ñ'eⁿ ljo̱' jaspe, ndo' juu tsjoom tuiina' ñ'eⁿ s'omcajaⁿ ya. Maco'na' lui' cha'na mach'ee cwii tsioo na caxuee. 19Teichjoom tsiaⁿtsjo̱' tatiom tsjoom'ñeeⁿ ñequio cha'tso nnom ljo̱' na jnda. Tsjo̱' t'maⁿ najndyee, tsjo̱' cachuii' na jndyu jaspe, tsjo̱' na jnda̱ we, na jndyu zafiro. Tsjo̱' na jnda̱ ndyee, cachuii' na jndyu ágata. Tsjo̱' na jnda̱ ñequiee, mati cachuii' na jndyu esmeralda. 20Tsjo̱' t'maⁿ na jnda̱ 'om, colo wee na caljeii na jndyu ónice. Tsjo̱' na jnda̱ yom, tsjo̱' wee na jndyu cornalina. Tsjo̱' na jnda̱ ntquiee', cajaⁿna' na jndyu crisólito. Tsjo̱' na jnda̱ ñeeⁿ, cachuii'na' cha'na ndaaluee na jndyu berilo. Tsjo̱' na jnda̱ ñjeeⁿ, colo tsco'ndaa na jndyu topacio. Tsjo̱' na jnda̱ nqui, colo wii na jndyu crisoprasa. Tsjo̱' na jnda̱ canchoo'cwii, colo tsa̱ na jndyu jacinto. Ndo' tsjo̱' na jnda̱ canchoo'we, colo catsioo' na jndyu amatista. 21Canchoo'we ndyueel'a na niom tatiom, tuiina' ñ'eⁿ ta̱' perlas. Cwii cwii 'ndyoots'a tuiina' ñ'eⁿ cwii ta̱' perla t'maⁿ. Ndo' nataa t'maⁿ tsjoom'ñeeⁿ tuiina' ñ'eⁿ s'omcajaⁿ ya. Maco'na' lui' cha'na mach'ee cwii tsioo na caxuee. 22Ndo' tjaa'naⁿ wats'om nty'iaya tsjoom'ñeeⁿ, ee nquii Ta Ty'o̱o̱ts'om na tseixmaⁿñ'eeⁿ cha'tso nnom najnda̱, ñequio nquii Catsmaⁿ, joona cwiluiindyena wats'om cwentaa' tsjoom'ñeeⁿ. 23Ndo' jo' jo' ticaⁿna' ñe'quioom', meiⁿ chi' na nla'xuee. Ee cantyja na caxueeñe Ty'o̱o̱ts'om ñequio juu Catsmaⁿ, jo' naxuee jo' jo'. 24Nn'aⁿ njoomnancue na jnda̱ jlui'n'maaⁿndye nnc'omna cantyja naxuee tsjoom'ñeeⁿ. Ndo' nn'aⁿ na cwiluiit'maⁿndyeti tsjoomnancue, juu na matseit'maaⁿ'ñena' joona, nnc'oon'omna juuna' tsjoom'ñeeⁿ ndo' nla't'maaⁿ'ndyena nn'aⁿ na m'aⁿ jo' jo'. 25Tsjoom'ñeeⁿ tjaa'naⁿ natsjom. Jo' chii ticata̱' ndyueel'a tatiom ndiocheⁿ ee ñeⁿnquii'cheⁿ naxuee. 26Nn'aⁿ njoomnancue nnc'oochona cha'tsoti na ya na la'xmaⁿna ndo' nla't'maaⁿ'ndyena nn'aⁿ na m'aⁿ jo' jo'. 27Tsjoom'ñeeⁿ tijoom nncjaaquiee' meiⁿnquia na tilju', meiⁿ nn'aⁿ na cwajndii cwil'a, meiⁿ nn'aⁿ na cwila'neiⁿ cantu. Macanda̱ nnc'ooquie' nn'aⁿ na teiljeii ncuee nacjoo' libro cwentaa' juu Catsmaⁿ. Naⁿ'ñeeⁿ ticantycwii na cwita'ndo'na.
Apocalipsis 21


1Quia jo' tuo̱nnda' Jesús ts'om w'aandaa ñequio nn'aⁿ na cwila'jomndye ñ'eⁿñê. Tei'ty'ioo'na ndaaluee. Mana tquiena tsjoom yuu na mac'eⁿ Jesús. 2Ndo' tquioñ'om nn'aⁿ cwii ts'aⁿwii' na m'aaⁿ, cwe' ñ'eⁿ tsuee. Tsaⁿ'ñeeⁿ tycutqueeⁿ tei'ljoo jom mana teintjeiⁿ nc'eeⁿ. Quia na nty'iaa' Jesús na t'maⁿ cwila'yu'ya n'om naⁿ'ñeeⁿ, tsoom nnom tsaⁿwii': —'U jndaaya, c'om' t'maaⁿ'ndyu' ts'om'. Ja jnda̱ seit'maⁿ ts'o̱o̱ⁿya 'u cha'tso jnaⁿ' na waa. 3Quia jo' cwanti nn'aⁿ na cwit'mo̱o̱ⁿ ljeii na tqueⁿ Moisés tyom'aaⁿ' n'omna, cwiluena: "Tsaⁿm'aaⁿ' ñ'oom ntjeiⁿ matseineiiⁿ ee mach'eeⁿ na ljo'yu cwiluiiñê ñ'eⁿ Ty'o̱o̱ts'om." 4Jesús maxjeⁿ mantyjeeⁿ na luaa' cwila'tiuuna. Jo' chii tsoom nda̱a̱na: —¿Chiuu na ticuaaya nquiu'yo' ñ'eⁿndyo̱? 5¿Cwaaⁿ ñ'oom cwila'tiuu'yo' na tijndei'tina' na nntsjo̱o̱ nnom tsaⁿm'aaⁿ, aa nchii cha'na jnda̱ tsjo̱o̱ nnoom na matseit'maⁿ ts'o̱o̱ⁿya jnaaⁿ'aⁿ na waa? Oo ¿aa nchii nquiu'yo' na jndei'tina' na nntsjo̱o̱ quicantyjaaⁿ, cjaacaⁿ? 6Queⁿ'yo' cwenta, ja na cwiluiindyo̱ tsaⁿ na jnaⁿ cañoom'luee m'mo̱o̱ⁿya nda̱a̱'yo' na waa na jndo̱ na matseixmaⁿya tsjoomnancuewaañe na nntseit'maⁿ ts'o̱o̱ⁿya jnaaⁿ nn'aⁿ. Quia jo' tsoom nnom ts'aⁿ na ntjeiⁿ nc'ee: —'U re, quicantyja', catseilcwiindyu' tsuee 'naⁿ'. Cja'to' wa'. 7Ndo' teicantyjaaⁿ, mana tjaaⁿ waⁿ'aⁿ. 8Ndo' tmaaⁿ' nn'aⁿ na nty'iaa na luaa', tyueneiiⁿna ndo' tyola't'maaⁿ'ndyena Ty'o̱o̱ts'om na tquiaaⁿ najneiⁿ nnom Jesús na nnteijndeiina' nn'aⁿ. 9Jlui' Jesús jo' jo', mana tjaaⁿ. Ndo' ljeiiⁿ ja na jndyuya Mateo. Wacatya̱ⁿ w'aa yuu cwitioom nn'aⁿ ts'iaaⁿnda̱a̱na cwentaa' gobiernom. Tsoom no̱o̱ⁿ: —Candyo'tseijomndyu' ñequio ts'iaaⁿ na mats'aa. Mañoom' teicantyjaya, tjo̱tseijomndyo̱ ñequioñê. 10Luaa tuii, wacatyeeⁿ Jesús nacañoom' meiⁿsa w'aya. Ndo' naⁿcwito'ñoom ts'iaaⁿnda̱a̱ nn'aⁿ cwentaa' gobiernom ñ'eⁿ nn'aⁿ na cwila'tjo̱o̱ndye nnom Ty'o̱o̱ts'om cantyja na nquiu nn'aⁿ fariseos, ñe'naaⁿ' meindyuaandyena ñ'eⁿñê ñequio nn'aⁿ na cwila'jomndye ñ'eⁿñê. 11Sa̱a̱ quia na nty'iaa nn'aⁿ fariseos na luaa' mach'eeⁿ, ta'x'eena nda̱a̱ nn'aⁿ na cwila'jomndye ñ'eⁿñê, jluena: —¿Chiuu na macwa' maestro 'naⁿ'yo' ñequio naⁿcwito'ñoom ts'iaaⁿnda̱a̱ nn'aⁿ cwentaa' gobiernom ndo' ñequio nn'aⁿ na cwila'tjo̱o̱ndye nnom Ty'o̱o̱ts'om? 12Quia na jndii Jesús na luaa' cwiluena, tsoom: —Nn'aⁿ na tiwii titjo̱o̱ndyena ts'aⁿ na mach'ee nasei. Sa̱a̱ nn'aⁿ na wii tjo̱o̱ndyena tsaⁿ'ñeeⁿ. 13Waa ñ'oom' Ty'o̱o̱ts'om na luaa matsona': "Ja cajndati ntyjii na nnc'om'yo' na wi' n'om'yo' nc'iaa'yo' nchiiti na cwiñe'quia'yo' quioo' na cwila't'maaⁿ'ndyo' ja." Tsoti Jesús: —Catsa'yo' ndo' cala'no̱ⁿ'yo' ljo' ñe'ca'mo̱ⁿ ñ'oomwaa'. Ee ja nchii na jndyo̱o̱ na nncwaⁿya nn'aⁿ na cwil'a na maty'iomyana', sa̱a̱ jndyo̱o̱ na nncwaⁿya nn'aⁿjnaⁿ na calcwe' n'omna. 14Quia jo' nn'aⁿ na cwila'jomndye ñ'oom na mañequiaa Juan, tyquie'cañomna Jesús. Tyola'ncjoo'ndyena, jluena: —¿Chiuu na jâ ñequio nn'aⁿ fariseos jndye ndii' cwila'cwejndo'ndyô̱, sa̱a̱ nn'aⁿ na cwila'jomndye ñ'eⁿndyu' tiquila'cwejndo'ndyena? 15T'o̱ Jesús nda̱a̱ naⁿ'ñeeⁿ, seineiiⁿ ñ'oom tjañoom': —Joo nn'aⁿ na cwila'jomndye ñ'eⁿ nquii ts'aⁿ na macoco, ¿aa nnc'omna na chjoo' n'omna yocheⁿ na cwiwit'maaⁿ' na ndicwaⁿ m'aaⁿ tsaⁿ'ñeeⁿ quii'ntaaⁿna? Xocats'aana'. Sa̱a̱ nncue'ntyjo̱ xuee na nncwji'na' juu ts'aⁿ na macoco quii'ntaaⁿna. Quia ljo'cheⁿ nnc'omna na chjoo' n'omna ndo' nla'cwejndo'ndyena. 16Quia jo' seineiⁿti Jesús ñ'oom tjañoom' cantyja 'naaⁿ' ñ'oom xco na jndyoñ'oom. Tsoom: —Ticaty'iomyana' na nntseiyo̱ ts'aⁿ liaa ntsaa ñ'eⁿ cwii taⁿ' liaa xco na tyootmaⁿ. Ee xeⁿ na ljo' nnts'aa, nncjaateii liaa xco, nnc'ioo'ñena' liaa ntsaa ndo' liaa ntsaa cwajndiiti njndii'ñena'. 17Meiⁿ xocatiom ts'aⁿ winom xco ts'om tjaⁿ na jnda̱ teil'ue, ee xeⁿ na luaa' nts'aa ts'aⁿ, nty'ioo' tjaⁿ, mana cwiwindaa'ñ'eⁿ juuna' ndo' mati nlcwe' winom. Maxjeⁿ nntiom ts'aⁿ winom ts'om tjaⁿ xco ndo' laa'ti' meiⁿ tjaⁿ xocwi'ndaa' meiⁿ winom. 18Yocheⁿ na matseineiⁿ Jesús ñ'oommeiⁿ', tyje'cañoom cwii ts'aⁿ na cwiluiitquieñe wats'om 'naaⁿ nn'aⁿ judíos. Tco' xtye jo nnoom, tso: —Je'ndyo tue' nomjndaaya. Sa̱a̱ xeⁿ wja' na nntio' ts'o̱' nacjoom'm, nncwando'nnaaⁿ'aⁿ. Cwa cja', catio'ya' ts'o̱' nacjoom'm, quia jo' nncwando'xcoom. 19Ndo' teicantyja Jesús, tjantyjo̱o̱ⁿ naxeⁿ' tsaⁿ'ñeeⁿ ñequio jâ nn'aⁿ na cwilajomndyô̱ ñ'eⁿñê. 20Luaa tuii, jndyontyjo̱ cwii yuscu naxeⁿ' Jesús na nioom wii'. Yuscu'ñeeⁿ jnda̱ canchoo'we chu na tyoocameintyjee' na cwicaa nioom'm. Jndyotseicandyoo'ñê, t'ueeⁿ 'ndyoo liaa' Jesús. 21Ee seitioom naquii' ts'oom: "Xeⁿ cwe' na nnda̱a̱ nñequiuu'a liaⁿ'aⁿ, quia jo' nn'maⁿya." 22Taqueⁿ Jesús nty'iaaⁿ'aⁿ yuscu'ñeeⁿ. Tsoom nnom: —'U jndaaya, c'om' t'maaⁿ'ndyu' ts'om'. Nc'e na matseiyu'ya ts'om' ñ'eⁿndyo̱, jnda̱ n'maⁿ'. Ndo' mañejuu xjeⁿ'ñeeⁿ n'maⁿ. 23Jnda̱ tuee' Jesús waa' Jairo'ñeeⁿ, tjaqueⁿ'eⁿ naquii' w'aa. Nty'iaaⁿ'aⁿ nn'aⁿ na cwitjo̱o̱' nmaaⁿ, ñequio jndye nt'omcheⁿ nn'aⁿ na tacwaxua ndyuee. 24Tsoom nda̱a̱ naⁿ'ñeeⁿ: —Calui'yo', ee nchii na jnda̱ tue' yuscuchjoom'aaⁿ'. Cwe' watsoo. Sa̱a̱ cwe' teincona jom. 25Jnda̱ na tjeiiⁿ'eⁿ naⁿ'ñeeⁿ ch'eⁿ, tjaqueⁿ'eⁿ yuu ndii' ts'oochjoo, t'ueeⁿ ts'o̱. Teintyja yu'ñeeⁿ. 26Cha'waa ts'o̱ndaa'ñeeⁿ t'om ñ'oom na tuii na luaa'. 27Na mawjaati Jesús ty'entyjo̱ we naⁿnchjaaⁿ naxeeⁿ'eⁿ. Jndeii tyola'xuaana, tyoluena: —Ta, 'u na cwiluiindyu' tsjaaⁿ 'naaⁿ' David na jndyowicantyjoo', c'oom' na wi' ts'om' jâ. 28Quia na tjaqueⁿ'eⁿ quii' w'aa, ty'entyjo̱ naⁿnchjaaⁿ'ñeeⁿ naxeeⁿ'eⁿ. Tsoom nda̱a̱na: —¿Aa cwilayu'yo' na nnda̱a̱ nnts'aaya na nnty'ia'yo'? T'o̱o̱na nnoom jluena: —Ta, cwilayuu'â na nnda̱a̱ nntsa'. 29Quia jo' tyenquioom'm lua'nda̱a̱na, tsoom: —Cats'aana' cha'xjeⁿ na cwilayu'ya n'om'yo'. 30Mana tco'yana' n'omnda̱a̱ naⁿ'ñeeⁿ. Ndo' tqueⁿtyeⁿ Jesús ñ'oom nda̱a̱na, tsoom: —Cal'a'yo' cwenta na meiⁿcwii ts'aⁿ ticalaneiⁿ'yo' nnom 'ñeeⁿ sein'maⁿ 'o. 31Sa̱a̱ yuu waa, jlui' naⁿ'ñeeⁿ jo' jo', to̱'na, tyot'oomna ñ'oom ya cantyja 'naaⁿ'aⁿ cha'waa ts'o̱ndaa'ñeeⁿ. 32Xjeⁿ na cwi'oo naⁿ'ñeeⁿ, luaa tuii, tquioñ'om nn'aⁿ cwii ts'aⁿ na m'aaⁿ Jesús. Tileicatseineiⁿ na maleiñ'oom jndyetia juu. 33Quia na jnda̱ tjeiiⁿ'eⁿ jndyetia naquii' ts'om tsaⁿ'ñeeⁿ, jnaaⁿ na matseineiⁿ. Tyueneiiⁿ nn'aⁿ, jluena: —Meiⁿ cha'waa ndyuaaya ndyuaa Israel, tijoom ñenty'iaaya cwii nnom cha'na luaa'. 34Sa̱a̱ nn'aⁿ fariseos tuee'na ñ'oom nacjoo' Jesús, jluena: —Cantyja najndeii nquii na cwiluiitquieñe nda̱a̱ naⁿjndii, jo' na macwjeeⁿ'eⁿ naⁿjndii naquii' n'om nn'aⁿ. 35Tyomanom Jesús cha'tso njoom t'maⁿ ñequio njoom nch'u ts'o̱ndaa Galilea. Tyo'mo̱o̱ⁿ nda̱a̱ nn'aⁿ naquii' lan'om. Tyoñequiaaⁿ ñ'oom naya cantyja na matsa̱'ntjom Ty'o̱o̱ts'om. Tyotsein'maaⁿ nn'aⁿ ticwii cwii nnom tycu na wiina, ñ'eⁿ ticwii cwii nnom na tajndeii' n'omna na maquiina'. 36Quia na nty'iaaⁿ'aⁿ nn'aⁿ na jndyendye, t'oom na wi' ts'oom naⁿ'ñeeⁿ ee cwe' m'aⁿntjeiⁿtona ndo' tjaa 'ñeeⁿ na nnteijndeii joona. Laxmaⁿna cha'cwijom cwii tmaaⁿ' canmaⁿ na tjaa 'ñeeⁿ juu na ya nnteix'ee. 37Quia jo' to̱o̱ⁿ'o̱ⁿ na ma'mo̱o̱ⁿ na jndye nn'aⁿ mam'aⁿ na nndye ñ'oom' Ty'o̱o̱ts'om sa̱a̱ tijndye nn'aⁿ na nntjei'yuu'ndye nda̱a̱na. Tsoom ñ'oom tjañoom' nda̱a̱ nn'aⁿ na cwila'jomndye ñ'eⁿñê: —Jeeⁿ ya jnda̱ tue' ntjom, sa̱a̱ naⁿntjom tijndyendyena. 38Jo' chii cala'ty'oondyo' nnom Ty'o̱o̱ts'om na jom cwentaaⁿ'aⁿ ntjom'ñeeⁿ, na cajñoom nn'aⁿ na c'oocatyjeendye ntjoom'm.
Mateo 9


1Ja Pablo cwiluiindyo̱ apóstol na cjo̱nquia ñ'oom naya 'naaⁿ'aⁿ nda̱a̱ nn'aⁿ. Nchii nn'aⁿ ty'ioom ts'iaaⁿmeiiⁿñe ja. Nquii Jesucristo ñequio tsotyeeⁿ Ta Ty'o̱o̱ts'om tquiana na matseixmaⁿya juuna'. Jom tquiaaⁿ na tando'xco juu jnda̱ na tue'. 2Ja ñequio cha'tsondye nn'aⁿ na m'aⁿ ñ'eⁿndyo̱ cwilaljeiiya tsomwaañe na cwila'cwano̱o̱ⁿya juuna' na m'aⁿ' 'o ntmaaⁿ nn'aⁿ na macwji' Ty'o̱o̱ts'om cwentaaⁿ'aⁿ na m'aⁿ'yo' ndyuaa Galacia. 3Nquii Tsotya̱a̱ya Ty'o̱o̱ts'om ñequio Ta Jesucristo quiana na nnto'ñoom'yo' naya na la'xmaⁿna ñequio na meiⁿcwii ñomtiuu tic'om'yo' joo nda̱a̱na. 4Nqueⁿ tquiaañe cheⁿnqueⁿ na cueeⁿ'eⁿ cwentaa jnaaⁿya cha'xjeⁿ na seijndaa'ñe nquii Tsotya̱a̱ya Ty'o̱o̱ts'om cha nndyaandyo̱ natia na tseixmaⁿ tsjoomnancuewaañe. 5Ñequii'cheⁿ catseit'maaⁿ'ñena' Ty'o̱o̱ts'om. Amén. 6Matsei'ndaa'na' ntyjiiya na cwitjei'ndyo' cantyja 'naaⁿ' Ty'o̱o̱ts'om na jom tqueeⁿ'ñê 'o ee Cristo m'aaⁿ na jeeⁿ candya' ts'oom 'o ndo' je' yacheⁿ cwila'jomndyo' cwiicheⁿ ñ'oom na cantyja 'naaⁿ' juuna' ntyjaa' n'om'yo' na nlui'n'maaⁿndyo'. 7Sa̱a̱ nchii na mayuu' na waa cwiicheⁿ ñ'oom na cantyja 'naaⁿ' jo' nlui'n'maaⁿñe ts'aⁿ. Cwe' na m'aⁿ nn'aⁿ na cwila'ñ'eeⁿ'ndyena 'o ndo' ñe'cala'chuii'na ñ'oom na nlui'n'maaⁿñe ts'aⁿ cantyja 'naaⁿ' Cristo. 8Ee meiiⁿ xeⁿ cwii jâ nmeiiⁿ nñequiaayâ ñ'oom na tjachuii'na' cantyja na nlui'n'maaⁿñe ts'aⁿ, oo meiiⁿ cwii ángel na nnaaⁿ cañoom'luee, cju'wi' Ty'o̱o̱ts'om tsaⁿ'ñeeⁿ. 9Jnda̱ ñetsjo̱o̱ ndo' je' matsjo̱o̱ nnda'a: Xeⁿ nñequiaa ts'aⁿ ñ'oom nda̱a̱'yo' cantyja na nlui'n'maaⁿñe ts'aⁿ na tjachuii'na' ñequio ñ'oom na jnda̱ to'ñoom'yo', cju'wi' Ty'o̱o̱ts'om tsaⁿ'ñeeⁿ. 10Quia matsjo̱o̱ ñ'oomwaa' ¿aa matsjo̱o̱ naljo' ee l'ue ts'o̱o̱ⁿ na calue nn'aⁿ na jeeⁿ cwijaacanjoom' na mats'aa oo na nquii Ty'o̱o̱ts'om nntsoom na ljo' cantyja 'naⁿya? Ee xeⁿ ndicwaⁿ matseijndo̱ na cjawee' n'om nn'aⁿ ñ'eⁿndyo̱, tixotseixmaⁿya ts'aⁿ na mandi'ntjom nnom Cristo. 11'O nn'aⁿya na cwila'yu'yo' ñ'eⁿ Cristo, cala'no̱ⁿ'yo' na juu ñ'oom na mañequia cantyja na nlui'n'maaⁿñe ts'aⁿ, nchii nn'aⁿ jla'jndaa'ndye juuna'. 12Ee nchii nnom cwii ts'aⁿ to'ño̱ⁿya juuna' meiiⁿ nchii cwe' cwii ts'aⁿ t'mo̱ⁿ juuna' no̱o̱ⁿ, manquiiti Jesucristo t'mo̱o̱ⁿ juuna' no̱o̱ⁿya. 13Ee jnda̱ ñejndye'yo' chiuu ts'o̱o̱ⁿya xjeⁿ na tyotseijomndyo̱ ñequio ñ'oom na laxmaaⁿ jâ nn'aⁿ judíos, na tyoco̱'wi'a nn'aⁿ na laxmaⁿ tmaaⁿ' cwentaa' Ty'o̱o̱ts'om. Tyoqueⁿya ts'o̱o̱ⁿ na nntseityuii'a tmaaⁿ'ñeeⁿ. 14Naquii' ñ'oom'ñeeⁿ, tyowino̱ⁿ'a jndye ntyja̱no̱ⁿ na ljoyu tquiendyo̱, ee tyojoo'ti ts'o̱o̱ⁿ na nntseicanda̱a̱'ndyo̱ ñ'oom tquie na jla'jndaa'ndye weloo welooya. 15Sa̱a̱ cwitjo̱o̱cheⁿ na nluiindyo̱, nc'e naya na matseixmaⁿ Ty'o̱o̱ts'om tjeiiⁿ'ñe ja. Ndo' quia na tuee' na ntyjeeⁿ na jnda̱ tue'ntyjo̱ xjeⁿ, 16seijndaa'ñê na ljeiya chiuu cwiluiiñe Jnaaⁿ cha nntseina̱ⁿya ñ'oom nda̱a̱ nn'aⁿ na nchii judíos chiuu ya na nlui'n'maaⁿndyena. Ndo' quia tuii na ljo', tîcwax'a̱ nnom meiⁿcwii ts'aⁿ cha na caljeiya cwaaⁿ ñ'oom na nñequiaya. 17Meiⁿ tîcjo̱ Jerusalén na nty'ia apóstoles na teijndye xuee jñom Cristo joona ñequio ñ'oom naya 'naaⁿ'aⁿ cwitjo̱o̱cheⁿ na tjaa'ñê ja ts'iaaⁿ'ñeeⁿ. Tjo̱jndya̱a̱ ndyuaa Arabia, ndo' jnda̱ jo' tua̱nnda'a Damasco. 18Tjacaa cwii ndyee chu ndo' tjo̱ Jerusalén. Quia jo' tajnaⁿ'aⁿ Pedro. Tyom'aaⁿya ñ'eⁿñê cwii quin'oom xuee. 19Sa̱a̱ tîcanty'iaya nt'omcheⁿ naⁿ'ñeeⁿ na jñom Cristo ñequioñ'oom naya 'naaⁿ'aⁿ, ñenquii Jacobo, tyjee nquii Ta Jesús, nty'iaya. 20Jo nnom Ty'o̱o̱ts'om, juu ñ'oom na matseiljeiya luaa', ñ'oom na mayuu' juuna'. 21Jnda̱nquia tjo̱ ts'o̱ndaa Siria ñequio ndyuaa Cilicia. 22Sa̱a̱ ntmaaⁿ' nn'aⁿ na macwji' Cristo cwentaaⁿ'a na m'aⁿna ts'o̱ndaa Judea, tîcata'jnaaⁿ'na ja. 23Ñenquii'cheⁿ tyowic'uaa ñ'oom na tyondyena: "Juu tsaⁿ'ñeeⁿ na tyotseijneiⁿ na tyoleintyjo̱o̱ⁿ jâ, je' nqueⁿ mañequiaaⁿ ñ'oom na jaach'ee xuee na ñe'catseityueeⁿ'eⁿ." 24Ndo' tyola't'maaⁿ'ndyena Ty'o̱o̱ts'om cantyja 'naⁿya.
Gálatas 1


1Cantyja 'naaⁿ' na nla'tjom'yo' s'om na nl'a'yo' naya nn'aⁿ na macwji' Ty'o̱o̱ts'om cwentaaⁿ'aⁿ, meiⁿ tacaⁿna' na nntseiljeitya̱ya ñ'oommeiⁿ'. 2Ntyjiiyaya na queeⁿ n'om'yo' na nntei'jndei'yo'. Jnda̱ ñetjeii's'aya 'o nda̱a̱ nn'aⁿ ñjaaⁿ ts'o̱ndaa Macedonia na 'o na m'aⁿ'yo' ts'o̱ndaa Acaya, machu' jla'jndaa'ndyo' na nntei'jndei'yo'. Ndo' majndye nn'aⁿ ts'o̱ndaa Macedonia mati ñe'catei'jndeiina nc'e 'o jeeⁿ queeⁿ n'om'yo' ñ'oom'ñeeⁿ. 3Sa̱a̱ meiiⁿ na luaa', majño̱o̱ⁿya naⁿm'aⁿ' na nnc'oona na m'aⁿ'yo' cha ticats'aana' na tiyuu' ñ'oom ya na jnda̱ tsjo̱o̱ya cantyja 'naⁿ'yo', cha na c'omc'eendyo' cha'xjeⁿ na jnda̱ tsjo̱o̱ nda̱a̱na. 4Ee quia na nntsquia̱a̱ya na m'aⁿ'yo' ñequio nn'aⁿ Macedonia na nnc'oo ñ'eⁿndyo̱, ndo' xeⁿ nleitquioo' na tic'omc'eendyo' ñequio s'om'ñeeⁿ, jeeⁿ t'maⁿ nlui'jnaaⁿ'ndyo̱, ndo' mati 'o. 5Nc'e na ljo' matsona' na caⁿ'a nda̱a̱ nn'aaⁿya nmeiiⁿ na nnc'oojndyeena na m'aⁿ'yo' na nla'canda̱a̱'ndyo' s'ommeiⁿ' na jnda̱ jndu'yo' na nñequia'yo'. Ndo' na luaa', joo s'ommeiⁿ' cwiñequia'yo' joona' ñequio na xcwee' n'om'yo', nchii cwe' na jndeii' ndyua̱a̱yâ. 6Sa̱a̱ cjaañjoom'ya n'om'yo' ñ'oomwaa na cwe' tjañoom': Juu ts'aⁿ na tijndye tsjaaⁿ manom', tit'maⁿ nntseiwe. Sa̱a̱ ts'aⁿ na maya tsjaaⁿ manom', majndyeti nntseiwe. 7Quia jo' cwii cwiindyo' 'o catseitiuu cwanti na nñequiaa na nnteijndeii ts'iaaⁿwaa'. Nchii nñequiaa ñequio najndei'na' oo na tixcwee' ts'om, ee cjaawee' ntyjii Ty'o̱o̱ts'om nn'aⁿ na cwiñequia 'naⁿ na waa luee ñequio na jnda nquiuna jom. 8Ee jom canda̱a̱'ya nnda̱a̱ nñequiaaⁿ cha'tso na macaⁿna' 'o hasta waljoo'cheⁿ na nleil'uee'ndyo', ndo' mati nnda̱a̱ nnteijndei'yo' nt'omcheⁿ. 9Cha'xjeⁿ ñ'oom' Ty'o̱o̱ts'om na teiljeii na matsona': Ty'o̱o̱ts'om ñequio na xcwee' ts'oom mateix'eeⁿ nn'aⁿ na nty'iaandye, Cha'tso na maty'iomyana' na matseixmaaⁿ, m'aaⁿ ndo' m'aaⁿna'. 10Jo' chii nquii Ty'o̱o̱ts'om na mañequiaaⁿ tsjaaⁿ na nnom' ts'aⁿ, ndo' na cwiwe' ntjom cha niom na lcwa' ts'aⁿ, nñequiaaⁿ na nleil'uee'ndyo' ndo' nleijndyena' cha nnda̱a̱ nnteijndei'yo' nt'omcheⁿ nn'aⁿ na macaⁿna' joona. 11Ndo' na luaa', nleijndye 'naⁿ'yo' cha ñequio na xcwee' n'om'yo' nnda̱a̱ nnteijndei'yo' nt'omcheⁿ nn'aⁿ. Ndo' quia na nntsañ'o̱o̱ⁿyâ tsjo̱'ñjeeⁿ na cwiñequia'yo' nnts'aana' na joo nn'aⁿ na matseitjo̱o̱na' nñequiana na quianl'uaa' Ty'o̱o̱ts'om. 12Ndo' na ljo' nl'a'yo', nchii macanda̱ na matseijndaa'ñena' ljo' na macaⁿna' naⁿ'ñeeⁿ, mati nla't'maaⁿ'ndyena Ty'o̱o̱ts'om na nluena na quianl'uaaⁿ'aⁿ cantyja 'naⁿ'yo'. 13Joona nla't'maaⁿ'ndyena Ty'o̱o̱ts'om ee juu na cwiteijndei'yo' joona m'mo̱ⁿna' nda̱a̱na na cwilacanda̱a̱'ndyo' chiuu cwit'mo̱o̱ⁿ ñ'oom naya 'naaⁿ' Cristo. Ndo' mati nla't'maaⁿ'ndyena jom na jeeⁿ xcwee' n'om'yo' na cwiteijndei'yo' joona ndo' mati nt'omcheⁿ nn'aⁿ na cwila'yu'. 14Ndo' nc'e na ljo', nnts'aana' na nla'neiⁿna nnom Ty'o̱o̱ts'om na catio'naaⁿñê 'o. Nnc'omna na jnda nquiuna 'o nc'e cantyja 'naaⁿ' juu naya na matseixmaaⁿ, jo' na cwil'a'yo' naya joona. 15Quial'uaa' Ty'o̱o̱ts'om ee jnda̱ tquiaaⁿ cwii na jeeⁿ cajnda na cwicandaaya na tjaa'naⁿ ñ'oom na nnda̱a̱ nlana̱a̱ⁿya na nleixcwe na m'mo̱ⁿna' na ljo'.
2 Corintios 9


1Jnda̱ tuii na nmeiiⁿ' jlui' Pablo Atenas, tjaaⁿ tsjoom Corinto. 2Jo' jo' ljeiiⁿ cwii ts'aⁿ judío na jndyu Aquila. Tsaⁿ'ñeeⁿ tuiiñê ndyuaa Ponto. Nmeiiⁿndyo ñejnaaⁿ ndyuaa Italia ñequio scoom'm Priscila. Sa̱a̱ jlui'na jo' jo' ee Claudio, tsaⁿmaⁿts'iaaⁿ t'maⁿ tsjoom Roma na matsa̱'ntjom ndyuaa Italia tqueⁿ ñ'oom na calui' cha'tso nn'aⁿ judíos tsjoom'ñeeⁿ. Jo' na tja Aquila ñequio scoom'm jlui'na jo' jo', ty'ena tsjoom Corinto. Tjacando' Pablo joona. 3Ndo' na ñe'cwii ts'iaaⁿ 'naaⁿna ñ'eⁿ Pablo na cwil'ana l'aaliaa, jo' chii ljoo'ñê ñ'eⁿndyena. Ñe'naaⁿ' tyol'ana ts'iaaⁿ'ñeeⁿ. 4Ticwii cwii xuee na cwita'jndyee nn'aⁿ judíos tyocaa Pablo wats'om 'naaⁿ naⁿ'ñeeⁿ. Tyotseineiiⁿ nda̱a̱na ñequio nda̱a̱ nn'aⁿ na nchii judíos ee na l'ue ts'oom na nla'yu'na ñ'eⁿ Cristo. 5Silas ñequio Timoteo jnda̱ tquiena na m'aaⁿ Pablo na jnaⁿna ndyuaa Macedonia. Quia jo' Pablo, macanda̱ ts'iaaⁿ 'naaⁿ' Ty'o̱o̱ts'om na tyoqueⁿñê. Tyocwji'yuu'ñê nda̱a̱ nn'aⁿ judíos na Jesús cwiluiiñê Cristo tsaⁿ na meindoo'na na nndyocwji'n'maaⁿñe joona. 6Sa̱a̱ joona ty'ena nacjoom'm, tyola'jmeiⁿ'ndyena nnoom. Jo' chii seitei'ncweeⁿ'eⁿ liaⁿ'aⁿ nda̱a̱na na ma'mo̱o̱ⁿ na nts'o̱o̱ⁿ joona, je' nncjaⁿ cwiicheⁿ ntyja. Matsoom nda̱a̱na: —Je' meiiⁿ na nntsuundyo' sa̱a̱ jnaⁿ' ncjo'yo' nchii jnaⁿ ja. Na je' xuee na cwii wjaana' nncjo̱ na m'aⁿ nn'aⁿ na nchii laxmaⁿna nn'aⁿ judíos. 7Quia jo' jlueeⁿ'eⁿ quii' wats'om'ñeeⁿ, tjaaⁿ waa' ts'aⁿ na jndyu Justo, tsaⁿ na matseit'maaⁿ'ñe Ty'o̱o̱ts'om. Waa' tsaⁿ'ñeeⁿ ñe'cwii t'uii' ñequio wats'om'ñeeⁿ. 8Tyom'aaⁿ cwii ts'aⁿ na jndyu Crispo na cwiluiitquieñe cantyja 'naaⁿ' wats'om'ñeeⁿ. Jom ñequio cha'tso nn'aⁿ waⁿ'aⁿ jla'yu'na ñequio Ta Jesús. Ndo' jndye nt'omcheⁿ nn'aⁿ tsjoom Corinto, quia na jndyena ñ'oom na tyoñequiaa Pablo, jla'yu'na ndo' teits'oomndyena. 9Pablo waa na tco'na' nnoom cwii teijaaⁿ. Jñeeⁿ na seineiⁿ Ta Jesús. Matso nnoom: —Tinty'ue'. Tincjaameintyje' na matsei'neiⁿ' ñ'oom 'naⁿya. Tintseicheⁿ'. 10Ee ja m'aaⁿya ñ'eⁿndyu' ndo' meiⁿcwii ts'aⁿ tixocats'aa wi' ñ'eⁿndyu'. Ee ja jndye nn'aⁿ m'aⁿ tsjoomwaañe quia nla'xmaⁿ cwentaya. 11Jo' chii ljoo'ñe Pablo tsjoom Corinto cwii chu waljoo' xcwe na tyo'mo̱o̱ⁿ ñ'oom' Ty'o̱o̱ts'om nda̱a̱ naⁿ'ñeeⁿ. 12Jnda̱ chii t'oom Galión gobiernom tsjoom Corinto na matsa̱'ntjoom cha'waa ndyuaa Acaya. Quia jo' nn'aⁿ judíos na m'aⁿ tsjoom'ñeeⁿ ñe'cwii jla'jomndyena na jla'wendyena nacjoo' Pablo. Ty'eñ'omna jom wats'iaaⁿ. 13Ty'enquiana jnaaⁿ'aⁿ nnom gobiernom. Jluena: —Tsaⁿm'aaⁿ matseijno̱o̱ⁿ'o̱ⁿ n'om nn'aⁿ na xuii' calat'maaⁿ'ndyena Ty'o̱o̱ts'om, tachii cha'xjeⁿ na matso ljeii na tqueⁿ Moisés. 14Xjeⁿ na manntseineiⁿ Pablo, seityuaa'ti Galión. Tso tsaⁿ'ñeeⁿ nda̱a̱ nn'aⁿ judíos: —'O nn'aⁿ judíos, xeⁿ waa ljo' mach'ee tsaⁿm'aaⁿ' oo xeⁿ t'maⁿ jnaaⁿ'aⁿ waa quia jo' maty'iomna' na nntseicachjuundyo̱ na nndii ñ'oom na cwindu'yo'. 15Sa̱a̱ 'o cwe' jnaaⁿ' ñ'oom na mañequiaa tsaⁿm'aaⁿ' ndo' xuee' ts'aⁿ na maleiñ'oom, jo' cwilancjoo'ndyo', ndo' cwe' cantyja 'naaⁿ' ljeii na cwileiñ'om' 'o nn'aⁿ judíos nchii ljeii cantyja 'naaⁿ' wats'iaaⁿ. Jo' chii cajndo'to' ncjo'yo', ee ja tiñe'cu'xa̱ⁿya ñ'oommeiⁿ'. 16Ndo' tjeiiⁿ'eⁿ naⁿ'ñeeⁿ naquii' wats'iaaⁿ. 17Quia jo' cha'tso nn'aⁿ na tyoolayu' na nchii judíos t'uena Sóstenes, ts'aⁿ na cwiluiitquieñe wats'om 'naaⁿ nn'aⁿ judíos. Tyotjaa'na jom tach'eⁿ wats'iaaⁿ. Sa̱a̱ Galión tîcatseiñ'oom'ñê naⁿ'ñeeⁿ. 18Pablo, jndyeti xuee tyoljoo'ñetyeeⁿ Corinto. Jnda̱ jo' tsoom nda̱a̱ nn'aⁿ na cwila'yu' na mawjaⁿ. Jnda̱ chii mana tjaaⁿ. Ndo' Priscila ñ'eⁿ Aquila ty'ena ñ'eⁿñê. Tquiena tsjoom Cencrea. Jo' jo' teinqui' xqueeⁿ na ma'mo̱ⁿna' na matseicanda̱a̱'ñê ñ'oom na jnda̱ tsoom nnom Ty'o̱o̱ts'om na nnts'aaⁿ. Jnda̱ jo' tuo̱na w'aandaa na wjaana' ndyuaa Siria. 19Tquiena tsjoom Éfeso. Priscila ñ'eⁿ Aquila ljoo'ndyena jo' jo'. Pablo tjaaⁿ wats'om 'naaⁿ nn'aⁿ judíos, tjaqueⁿ'eⁿ tyotseineiiⁿ nda̱a̱ naⁿ'ñeeⁿ. 20Ndo' naⁿ'ñeeⁿ tyol'ana ty'oo nnoom na majndyeti xuee caljoo'ñê ñ'eⁿndyena, sa̱a̱ ticwancueⁿ'eⁿ. 21Jnda̱ chii t'maaⁿ joona na mawjaⁿ. Tsoom nda̱a̱na: —Jndei'na' na jo̱ Jerusalén na manndyoo' na nncuee' xuee sa̱a̱ xeⁿ Ty'o̱o̱ts'om l'ue ts'oom nndyo̱nnda'a na m'aⁿ'yo'. Jnda̱ jo' jlueeⁿ'eⁿ Éfeso ñ'eⁿ w'aandaa. 22Ndo' quia na jnda̱ tueⁿ'eⁿ tsjoom Cesarea, tjawaaⁿ Jerusalén yuu na tjanquiaaⁿ na xmaⁿndye tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ. Jnda̱ chii jlueeⁿ'eⁿ jo' tueⁿ'eⁿ tsjoom Antioquía. 23Ndo' quia na jnda̱ teinom cwantindyo xuee na tyom'aaⁿ tsjoom'ñeeⁿ jlueeⁿ'eⁿ jo' jo'. Tcuu tcuu tyomanoom ndyuaa Galacia ñequio ndyuaa Frigia, ndo' ñ'oom na tyoñequiaaⁿ, tquiaana' na ty'enajnda̱ti cha'tsondye nn'aⁿ na cwila'yu'. 24Tsjoom Éfeso tuee' cwii ts'aⁿ judío na jndyu Apolos, ts'aⁿ tsjoom Alejandría. Jom ts'aⁿ na mawajnaaⁿ'ya ñ'oom' Ty'o̱o̱ts'om na teiyo teiljeii, ndo' jeeⁿ ya matseineiiⁿ cantyja 'naaⁿ'na'. 25Jnda̱ ñet'mo̱o̱ⁿ nn'aⁿ nnoom cantyja 'naaⁿ' natoo' nquii na nndyocwji'n'maaⁿñe nn'aⁿ. Jo' chii ñequio na ntyjaa' ts'oom tyotseineiiⁿ nda̱a̱ nn'aⁿ. Xcwe tyo'mo̱o̱ⁿ cha'waa na ntyjiityeeⁿ cantyja 'naaⁿ' na nndyocwji'n'maaⁿñe Jesús nn'aⁿ, sa̱a̱ cantyja 'naaⁿ' na nleits'oomndye nn'aⁿ, macanda̱ ntyjeeⁿ cantyja 'naaⁿ' ñ'oom na tyoñequia Juan. 26To̱o̱ⁿ'o̱ⁿ na tyotseineiiⁿ naquii' wats'om 'naaⁿ nn'aⁿ judíos. Meiⁿchjoo tî'maaⁿ' ts'oom. Ndo' Priscila ñ'eⁿ Aquila, quia na jndyena ñ'oom na seineiiⁿ, quia jo' ty'eñ'omna jom w'aana. T'mo̱o̱ⁿtina nnoom cantyja 'naaⁿ' natoo' Ty'o̱o̱ts'om. 27Ndo' quia s'aana' ts'oom na ñe'cjaⁿ ndyuaa Acaya, quia jo' nn'aⁿ na cwila'yu' tyoluena na ya. Tyola'ljeiina ñ'oom na tjañ'oom na m'aⁿ nn'aⁿ na cwila'yu' ndyuaa'ñeeⁿ na cala'ljo naⁿ'ñeeⁿ jom. Naⁿ'ñeeⁿ jnda̱ jla'yu'na nc'e naya na matseixmaⁿ Ty'o̱o̱ts'om. Jo' chii quia na tuee' Apolos na m'aⁿna t'maⁿ tyoteijndeii tsaⁿ'ñeeⁿ joona. 28Ndo' tyo'mo̱o̱ⁿ nda̱a̱ nn'aⁿ judíos chiuu waa na tixcwe cwila'yu'na. Ndo' na jeeⁿ jnda̱ ñ'oom tyotseineiiⁿ tîcanda̱a̱ nluena na tiyuu'. Ee ñequio ñ'oom' Ty'o̱o̱ts'om na teiyo teiljeii tyo'mo̱o̱ⁿ nda̱a̱na na Jesús tseixmaⁿ Cristo tsaⁿ na meindoo'na na nndyocwji'n'maaⁿñe joona.
Hechos 18